title: Εκτελεστικός κανονισμός (ΕΕ) 2015/833 της Επιτροπής, της 28ης Μαΐου 2015, για την έναρξη έρευνας όσον αφορά την πιθανή καταστρατήγηση των μέτρων αντιντάμπινγκ που επιβλήθηκαν με τον εκτελεστικό κανονισμό (ΕΕ) αριθ. 1238/2013 του Συμβουλίου στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (π.χ. κυψελών) προέλευσης Μαλαισίας και Ταϊβάν, είτε δηλώνονται ως καταγωγής Μαλαισίας και Ταϊβάν είτε όχι, και για την υπαγωγή των εν λόγω εισαγωγών σε καταγραφή

text:
               29.5.2015

               EL

               Επίσημη Εφημερίδα της Ευρωπαϊκής Ένωσης

               L 132/60

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/833 ΤΗΣ ΕΠΙΤΡΟΠΉΣ
   της 28ης Μαΐου 2015
   για την έναρξη έρευνας όσον αφορά την πιθανή καταστρατήγηση των μέτρων αντιντάμπινγκ που επιβλήθηκαν με τον εκτελεστικό κανονισμό (ΕΕ) αριθ. 1238/2013 του Συμβουλίου στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (π.χ. κυψελών) προέλευσης Μαλαισίας και Ταϊβάν, είτε δηλώνονται ως καταγωγής Μαλαισίας και Ταϊβάν είτε όχι, και για την υπαγωγή των εν λόγω εισαγωγών σε καταγραφή
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 13 παράγραφος 3 και το άρθρο 14 παράγραφος 5,
   Έχοντας ενημερώσει τα κράτη μέλη,
   Εκτιμώντας τα ακόλουθα:
   A.   ΑΙΤΗΣΗ

               (1)

               Η Ευρωπαϊκή Επιτροπή («η Επιτροπή») έλαβε αίτηση, σύμφωνα με το άρθρο 13 παράγραφος 3 και το άρθρο 14 παράγραφος 5 του βασικού κανονισμού για διερεύνηση της πιθανής καταστρατήγησης των μέτρων αντιντάμπινγκ που επιβλήθηκαν στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών), καταγωγής ή προέλευσης Λαϊκής Δημοκρατίας της Κίνας, και την επιβολή καταγραφής στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών), προέλευσης Μαλαισίας και Ταϊβάν, είτε το προϊόν δηλώνεται ως καταγωγής Μαλαισίας και Ταϊβάν είτε όχι.

               (2)

               Η αίτηση υποβλήθηκε στις 15 Απριλίου 2015 από τη SolarWorld AG, ενωσιακό παραγωγό φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) και, ως εκ τούτου, ενδιαφερόμενο μέρος κατά την έννοια του άρθρου 13 παράγραφος 3 του βασικού κανονισμού.

         Β.   ΠΡΟΪΟΝ

               (3)

               Το προϊόν το οποίο αφορά η πιθανή καταστρατήγηση είναι φωτοβολταϊκές συστοιχίες ή φωτοβολταϊκά πάνελ κρυσταλλικού πυριτίου και κυψέλες του τύπου που χρησιμοποιείται σε φωτοβολταϊκές συστοιχίες ή φωτοβολταϊκά πάνελ κρυσταλλικού πυριτίου [οι κυψέλες έχουν πάχος που δεν υπερβαίνει τα 400 μικρόμετρα (μm)], που επί του παρόντος υπάγονται στους κωδικούς ΣΟ ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 και ex 8541 40 90, καταγωγής ή προέλευσης Λαϊκής Δημοκρατίας της Κίνας, εκτός αν βρίσκονται σε καθεστώς διαμετακόμισης κατά την έννοια του άρθρου V της GATT (εφεξής «το υπό εξέταση προϊόν»).

               (4)

               Από τον ορισμό του υπό εξέταση προϊόντος εξαιρούνται οι ακόλουθοι τύποι προϊόντων:

                           —

                           ηλιακοί φορτιστές που αποτελούνται από λιγότερες από έξι κυψέλες, είναι φορητοί και παρέχουν ηλεκτρική ενέργεια σε συσκευές ή φορτίζουν μπαταρίες,

                           —

                           φωτοβολταϊκά προϊόντα λεπτού υμενίου,

                           —

                           φωτοβολταϊκά προϊόντα κρυσταλλικού πυριτίου τα οποία είναι μονίμως ενσωματωμένα σε ηλεκτρικές συσκευές, αν η χρήση των εν λόγω ηλεκτρικών συσκευών είναι άλλη από την παραγωγή ενέργειας και αν οι εν λόγω ηλεκτρικές συσκευές καταναλώνουν το ηλεκτρικό ρεύμα που παράγεται από τις ενσωματωμένες φωτοβολταϊκές κυψέλες κρυσταλλικού πυριτίου,

                           —

                           συστοιχίες ή πάνελ με τάση εξόδου που δεν υπερβαίνει τα 50 V συνεχούς ρεύματος και ισχύ εξόδου που δεν υπερβαίνει τα 50 W αποκλειστικά για άμεση χρήση ως φορτιστές μπαταριών σε συστήματα με τα ίδια χαρακτηριστικά τάσης και ισχύος.

               (5)

               Το υπό έρευνα προϊόν είναι το ίδιο με εκείνο που αναφέρεται στις αιτιολογικές σκέψεις 3 και 4 παραπάνω, αλλά προέρχεται από τη Μαλαισία και την Ταϊβάν, είτε δηλώνεται ως καταγωγής Μαλαισίας και Ταϊβάν είτε όχι, και σήμερα υπάγεται στους ίδιους κωδικούς ΣΟ με το οικείο προϊόν («το υπό έρευνα προϊόν»).

         Γ.   ΥΦΙΣΤΑΜΕΝΑ ΜΕΤΡΑ

               (6)

               Τα μέτρα που ισχύουν επί του παρόντος και εκ πρώτης όψεως καταστρατηγούνται είναι μέτρα αντιντάμπινγκ που επιβλήθηκαν με τον εκτελεστικό κανονισμό (ΕΕ) αριθ. 1238/2013 του Συμβουλίου (2) («τα υφιστάμενα μέτρα»).

         Δ.   ΑΙΤΙΟΛΟΓΗΣΗ

               (7)

               Η αίτηση περιέχει επαρκή αποδεικτικά στοιχεία ότι τα μέτρα αντιντάμπινγκ στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών), καταγωγής ή προέλευσης Λαϊκής Δημοκρατίας της Κίνας αποτελούν αντικείμενο καταστρατήγησης με τη μορφή εισαγωγών του υπό έρευνα προϊόντος προέλευσης Μαλαισίας και Ταϊβάν.

               (8)

               Τα αποδεικτικά στοιχεία που υποβλήθηκαν είναι τα εξής.

               (9)

               Η αίτηση καταδεικνύει ότι, μετά την επιβολή μέτρων, παρατηρήθηκε σημαντική μεταβολή του τρόπου διεξαγωγής των εμπορικών συναλλαγών που αφορούν τις εξαγωγές από τη Λαϊκή Δημοκρατία της Κίνας, τη Μαλαισία και την Ταϊβάν προς την Ένωση, χωρίς να υπάρχει ικανός αποχρών λόγος ή οικονομική αιτιολόγηση πλην της επιβολής του δασμού.

               (10)

               Η εν λόγω μεταβολή φαίνεται ότι οφείλεται στην αποστολή του υπό εξέταση προϊόντος στην Ένωση μέσω της Μαλαισίας και της Ταϊβάν. Ωστόσο, η έρευνα καλύπτει όλες τις πρακτικές, διαδικασίες ή εργασίες για τις οποίες δεν υπάρχουν ικανοί αποχρώντες λόγοι ούτε άλλη οικονομική αιτιολόγηση εκτός της επιβολής του δασμού αντιντάμπινγκ.

               (11)

               Επιπλέον, η αίτηση περιέχει επαρκή αποδεικτικά στοιχεία από τα οποία προκύπτει ότι οι επανορθωτικές συνέπειες των ισχυόντων μέτρων αντιντάμπινγκ στο υπό εξέταση προϊόν υπονομεύονται τόσο ως προς τις ποσότητες όσο και ως προς τις τιμές. Σημαντικός όγκος εισαγωγών του υπό έρευνα προϊόντος φαίνεται να έχει αντικαταστήσει τις εισαγωγές του υπό εξέταση προϊόντος. Επιπλέον, υπάρχουν επαρκή στοιχεία που αποδεικνύουν ότι οι εισαγωγές του υπό εξέταση προϊόντος γίνονται σε τιμές χαμηλότερες της μη ζημιογόνου τιμής που καθορίστηκε στην έρευνα η οποία οδήγησε στην επιβολή των ισχυόντων μέτρων.

               (12)

               Τέλος, η αίτηση περιέχει επαρκή αποδεικτικά στοιχεία σύμφωνα με τα οποία οι τιμές του προϊόντος που αποτελεί αντικείμενο της έρευνας είναι αντικείμενο ντάμπινγκ σε σχέση με την κανονική αξία που είχε καθοριστεί προηγουμένως.

         Ε.   ΔΙΑΔΙΚΑΣΙΑ

               (13)

               Βάσει των ανωτέρω, η Επιτροπή κατέληξε στο συμπέρασμα ότι υπάρχουν επαρκή αποδεικτικά στοιχεία που δικαιολογούν την έναρξη έρευνας, σύμφωνα με το άρθρο 13 παράγραφος 3 του βασικού κανονισμού, και την υπαγωγή σε καταγραφή, σύμφωνα με το άρθρο 14 παράγραφος 5 του βασικού κανονισμού, των εισαγωγών του υπό έρευνα προϊόντος, είτε δηλώνονται ως καταγωγής Μαλαισίας και Ταϊβάν είτε όχι.

         α)   Ερωτηματολόγια

               (14)

               Προκειμένου να λάβει τις πληροφορίες που κρίνει απαραίτητες για την έρευνά της, η Επιτροπή θα αποστείλει ερωτηματολόγια στους γνωστούς εξαγωγείς/παραγωγούς και στις γνωστές ενώσεις εξαγωγέων/παραγωγών στη Μαλαισία και την Ταϊβάν, στους γνωστούς εξαγωγείς/παραγωγούς και στις γνωστές ενώσεις εξαγωγέων/παραγωγών στη Λαϊκή Δημοκρατία της Κίνας, στους γνωστούς εισαγωγείς και στις γνωστές ενώσεις εισαγωγέων στην Ένωση και στις αρχές της Λαϊκής Δημοκρατίας της Κίνας, της Μαλαισίας και της Ταϊβάν. Ενδέχεται να ζητηθούν πληροφορίες επίσης από τον ενωσιακό κλάδο παραγωγής, κατά περίπτωση.

               (15)

               Σε κάθε περίπτωση, όλα τα ενδιαφερόμενα μέρη θα πρέπει να επικοινωνήσουν με την Επιτροπή το συντομότερο δυνατό, το αργότερο εντός των προθεσμιών που ορίζονται στο άρθρο 3 του παρόντος κανονισμού, και να ζητήσουν ερωτηματολόγιο εντός της προθεσμίας που ορίζεται στο άρθρο 3 παράγραφος 1 του παρόντος κανονισμού, δεδομένου ότι η προθεσμία που ορίζεται στο άρθρο 3 παράγραφος 2 του παρόντος κανονισμού ισχύει για όλα τα ενδιαφερόμενα μέρη.

               (16)

               Οι αρχές της Λαϊκής Δημοκρατίας της Κίνας, της Μαλαισίας και της Ταϊβάν θα ενημερωθούν αναλόγως για την έναρξη της έρευνας.

         β)   Συγκέντρωση πληροφοριών και διεξαγωγή ακροάσεων

               (17)

               Όλα τα ενδιαφερόμενα μέρη καλούνται να γνωστοποιήσουν τις απόψεις τους γραπτώς και να υποβάλουν αποδεικτικά στοιχεία. Επιπλέον, η Επιτροπή μπορεί να δεχτεί σε ακρόαση τα ενδιαφερόμενα μέρη, εφόσον υποβάλουν αίτηση γραπτώς και αποδείξουν ότι υπάρχουν ιδιαίτεροι λόγοι για τους οποίους θα πρέπει να γίνουν δεκτά σε ακρόαση.

         γ)   Απαλλαγή από την υποχρέωση καταγραφής εισαγωγών ή από τα μέτρα

               (18)

               Σύμφωνα με το άρθρο 13 παράγραφος 4 του βασικού κανονισμού, οι εισαγωγές του υπό έρευνα προϊόντος μπορούν να απαλλαγούν από την καταγραφή ή τα μέτρα, αν η εισαγωγή δεν συνιστά καταστρατήγηση.

               (19)

               Δεδομένου ότι η πιθανή καταστρατήγηση λαμβάνει χώρα εκτός της Ένωσης, μπορούν να παραχωρηθούν απαλλαγές, σύμφωνα με το άρθρο 13 παράγραφος 4 του βασικού κανονισμού, σε παραγωγούς του υπό έρευνα προϊόντος στη Μαλαισία και την Ταϊβάν, οι οποίοι μπορούν να αποδείξουν ότι δεν συνδέονται (3) με οποιονδήποτε παραγωγό που υπάγεται στα υφιστάμενα μέτρα (4) και διαπιστώνεται ότι δεν εμπλέκονται σε πρακτικές καταστρατήγησης, όπως ορίζεται στα άρθρα 13 παράγραφοι 1 και 2 του βασικού κανονισμού. Οι παραγωγοί που επιθυμούν να τύχουν απαλλαγής θα πρέπει να υποβάλουν αίτηση δεόντως τεκμηριωμένη με αποδεικτικά στοιχεία εντός της προθεσμίας που καθορίζεται στο άρθρο 3 παράγραφος 3 του παρόντος κανονισμού.

         ΣΤ.   ΚΑΤΑΓΡΑΦΗ

               (20)

               Σύμφωνα με το άρθρο 14 παράγραφος 5 του βασικού κανονισμού, οι εισαγωγές του υπό έρευνα προϊόντος θα πρέπει να υποβάλλονται σε καταγραφή, ούτως ώστε να διασφαλίζεται ότι, σε περίπτωση που επιβεβαιωθεί η καταστρατήγηση, θα είναι δυνατή η επιβολή δασμών αντιντάμπινγκ κατάλληλου ύψους, από την ημερομηνία επιβολής της υποχρέωσης καταγραφής των εν λόγω εισαγωγών προέλευσης Μαλαισίας και Ταϊβάν.

         Ζ.   ΤΕΛΩΝΕΙΑΚΗ ΔΙΑΣΑΦΗΣΗ

               (21)

               Οι στατιστικές για φωτοβολταϊκές συστοιχίες κρυσταλλικού πυριτίου και βασικά συστατικά τους στοιχεία (δηλαδή κυψέλες) συχνά εκφράζονται σε watt. Ωστόσο, στη συνδυασμένη ονοματολογία που δημοσιεύτηκε στο παράρτημα I του κανονισμού (ΕΟΚ) αριθ. 2658/87 του Συμβουλίου (5) δεν προσδιορίζεται καμία πρόσθετη μονάδα για τις φωτοβολταϊκές συστοιχίες κρυσταλλικού πυριτίου και τα βασικά συστατικά τους στοιχεία (δηλαδή κυψέλες). Είναι, συνεπώς, αναγκαίο να αναγράφεται στη διασάφηση για θέση σε ελεύθερη κυκλοφορία όχι μόνο το βάρος σε χιλιόγραμμα ή τόνους, αλλά και ο αριθμός των watt για τις εισαγωγές του υπό έρευνα προϊόντος. Ο αριθμός των watt αναγράφεται για τους κωδικούς TARIC 8541409022, 8541409023, 8541409032 και 8541409033.

         Η.   ΠΡΟΘΕΣΜΙΑ

               (22)

               Για λόγους χρηστής διαχείρισης, θα πρέπει να καθοριστούν προθεσμίες εντός των οποίων:

                           —

                           τα ενδιαφερόμενα μέρη δύνανται να αναγγελθούν στην Επιτροπή, να εκθέσουν γραπτώς τις απόψεις τους και να υποβάλουν απαντήσεις στο ερωτηματολόγιο ή άλλα στοιχεία που θα ληφθούν υπόψη κατά την έρευνα,

                           —

                           οι παραγωγοί στη Μαλαισία και την Ταϊβάν μπορούν να ζητήσουν απαλλαγή από την καταγραφή των εισαγωγών ή από τα μέτρα,

                           —

                           τα ενδιαφερόμενα μέρη μπορούν να ζητήσουν γραπτώς να γίνουν δεκτά σε ακρόαση από την Επιτροπή.

               (23)

               Εφιστάται η προσοχή στο γεγονός ότι η άσκηση των περισσότερων διαδικαστικών δικαιωμάτων που αναφέρονται στον βασικό κανονισμό εξαρτάται από το κατά πόσον το μέρος αναγγέλλεται εντός της προθεσμίας που ορίζεται στο άρθρο 3 του παρόντος κανονισμού.

         Θ.   ΑΡΝΗΣΗ ΣΥΝΕΡΓΑΣΙΑΣ

               (24)

               Όταν ένα ενδιαφερόμενο μέρος αρνείται την πρόσβαση στις απαραίτητες πληροφορίες ή δεν τις παρέχει εντός των προβλεπόμενων προθεσμιών ή παρεμποδίζει σημαντικά την έρευνα, μπορεί να συνάγονται συμπεράσματα, θετικά ή αρνητικά, με βάση τα διαθέσιμα πραγματικά στοιχεία, όπως προβλέπεται στο άρθρο 18 του βασικού κανονισμού.

               (25)

               Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία.

               (26)

               Αν ένα ενδιαφερόμενο μέρος αρνείται να συνεργαστεί ή συνεργάζεται μεν, αλλά μόνο εν μέρει, οπότε τα συμπεράσματα βασίζονται στα διαθέσιμα πραγματικά στοιχεία σύμφωνα με το άρθρο 18 του βασικού κανονισμού, το αποτέλεσμα ενδέχεται να είναι λιγότερο ευνοϊκό για το εν λόγω μέρος απ' ό,τι θα ήταν αν είχε συνεργαστεί.

               (27)

               Η μη παροχή απάντησης σε μηχανογραφημένη μορφή δεν θεωρείται άρνηση συνεργασίας, υπό την προϋπόθεση ότι το οικείο ενδιαφερόμενο μέρος αποδεικνύει ότι η παροχή απάντησης στη ζητούμενη μορφή θα συνεπαγόταν υπέρμετρο επιπρόσθετο φόρτο ή κόστος. Το ενδιαφερόμενο μέρος θα πρέπει να επικοινωνήσει αμέσως με την Επιτροπή.

         Ι.   ΧΡΟΝΟΔΙΑΓΡΑΜΜΑ ΤΗΣ ΕΡΕΥΝΑΣ

               (28)

               Η έρευνα θα ολοκληρωθεί, σύμφωνα με το άρθρο 13 παράγραφος 3 του βασικού κανονισμού, εντός εννέα μηνών από την ημερομηνία δημοσίευσης του παρόντος κανονισμού στην Επίσημη Εφημερίδα της Ευρωπαϊκής Ένωσης.

         ΙΑ.   ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ

               (29)

               Σημειώνεται ότι η επεξεργασία δεδομένων προσωπικού χαρακτήρα που θα συλλεχθούν στο πλαίσιο αυτής της έρευνας θα πραγματοποιηθεί σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (6).

         ΙΒ.   ΣΥΜΒΟΥΛΟΣ ΑΚΡΟΑΣΕΩΝ

               (30)

               Τα ενδιαφερόμενα μέρη μπορούν να ζητήσουν την παρέμβαση του συμβούλου ακροάσεων για τις διαδικασίες εμπορικών προσφυγών. Ο σύμβουλος ακροάσεων ενεργεί ως μεσάζων μεταξύ των ενδιαφερόμενων μερών και των υπηρεσιών έρευνας της Επιτροπής. Ο σύμβουλος ακροάσεων εξετάζει τις αιτήσεις πρόσβασης στον φάκελο, τις διαφωνίες σχετικά με τον εμπιστευτικό χαρακτήρα των εγγράφων, τις αιτήσεις παράτασης προθεσμιών και τις αιτήσεις ακρόασης από τρίτους. Ο σύμβουλος ακροάσεων μπορεί να διοργανώσει ακρόαση με ένα επιμέρους ενδιαφερόμενο μέρος και να μεσολαβήσει ώστε να εξασφαλιστεί η πλήρης άσκηση των δικαιωμάτων υπεράσπισης των ενδιαφερόμενων μερών.

               (31)

               Η αίτηση ακρόασης από τον σύμβουλο ακροάσεων θα πρέπει να υποβάλλεται γραπτώς και να εξηγούνται οι λόγοι υποβολής της. Για ακροάσεις για θέματα που αφορούν το αρχικό στάδιο της έρευνας, η αίτηση πρέπει να υποβληθεί εντός 15 ημερών από την ημερομηνία δημοσίευσης του παρόντος κανονισμού στην Επίσημη Εφημερίδα της Ευρωπαϊκής Ένωσης. Στη συνέχεια, η αίτηση ακρόασης θα πρέπει να υποβάλλεται εντός των συγκεκριμένων προθεσμιών που ορίζει η Επιτροπή κατά την επικοινωνία της με τα ενδιαφερόμενα μέρη.

               (32)

               Ο σύμβουλος ακροάσεων παρέχει επίσης ευκαιρίες για ακρόαση με τη συμμετοχή των μερών, ώστε να επιτρέπεται η παρουσίαση διαφορετικών απόψεων και επιχειρημάτων προς αντίκρουση των ισχυρισμών για θέματα που αφορούν, μεταξύ άλλων, την ύπαρξη μεταβολής των τρόπων διεξαγωγής των εμπορικών συναλλαγών, (μη) ικανό αποχρώντα λόγο ή οικονομική αιτιολόγηση για την εν λόγω μεταβολή, την υπονόμευση του διορθωτικού χαρακτήρα των ισχυόντων μέτρων, την πρακτική ντάμπινγκ σε σχέση με την κανονική αξία που είχε καθοριστεί προηγουμένως.

               (33)

               Για περισσότερες πληροφορίες και στοιχεία επικοινωνίας, τα ενδιαφερόμενα μέρη μπορούν να ανατρέξουν στις ιστοσελίδες του συμβούλου ακροάσεων στον δικτυακό τόπο της ΓΔ Εμπορίου: http://ec.europa.eu/trade/trade-policy-and-you/contacts/hearing-officer/,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Κινείται έρευνα δυνάμει του άρθρου 13 παράγραφος 3 του κανονισμού (ΕΚ) αριθ. 1225/2009 με σκοπό να διαπιστωθεί αν οι εισαγωγές, στην Ένωση, φωτοβολταϊκών συστοιχιών ή φωτοβολταϊκών πάνελ κρυσταλλικού πυριτίου, καθώς και κυψελών του τύπου που χρησιμοποιείται σε φωτοβολταϊκές συστοιχίες ή φωτοβολταϊκά πάνελ κρυσταλλικού πυριτίου (το πάχος των κυψελών δεν υπερβαίνει τα 400 μm), που επί του παρόντος εμπίπτουν στους κωδικούς ΣΟ ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 και ex 8541 40 90 (κωδικοί TARIC 8501310082, 8501310083, 8501320042, 8501320043, 8501330062, 8501330063, 8501340042, 8501340043, 8501612042, 8501612043, 8501618042, 8501618043, 8501620062, 8501620063, 8501630042, 8501630043, 8501640042, 8501640043, 8541409022, 8541409023, 8541409032 και 8541409033) προέλευσης Μαλαισίας και Ταϊβάν, είτε το προϊόν δηλώνεται ως καταγωγής Μαλαισίας και Ταϊβάν είτε όχι, καταστρατηγούν τα μέτρα που έχουν επιβληθεί με τον εκτελεστικό κανονισμό (ΕΕ) αριθ. 1238/2013.
   Η έρευνα δεν αφορά εισαγωγές στην Ένωση για τα εξής προϊόντα:

               —

               ηλιακοί φορτιστές που αποτελούνται από λιγότερες από έξι κυψέλες, είναι φορητοί και παρέχουν ηλεκτρική ενέργεια σε συσκευές ή φορτίζουν μπαταρίες,

               —

               φωτοβολταϊκά προϊόντα λεπτού υμενίου,

               —

               φωτοβολταϊκά προϊόντα κρυσταλλικού πυριτίου τα οποία είναι μονίμως ενσωματωμένα σε ηλεκτρικές συσκευές, αν η χρήση των εν λόγω ηλεκτρικών συσκευών είναι άλλη από την παραγωγή ενέργειας και αν οι εν λόγω ηλεκτρικές συσκευές καταναλώνουν το ηλεκτρικό ρεύμα που παράγεται από τις ενσωματωμένες φωτοβολταϊκές κυψέλες κρυσταλλικού πυριτίου,

               —

               συστοιχίες ή πάνελ με τάση εξόδου που δεν υπερβαίνει τα 50 V συνεχούς ρεύματος και ισχύ εξόδου που δεν υπερβαίνει τα 50 W αποκλειστικά για άμεση χρήση ως φορτιστές μπαταριών σε συστήματα με τα ίδια χαρακτηριστικά τάσης και ισχύος.

         Άρθρο 2
   Οι τελωνειακές αρχές λαμβάνουν τα κατάλληλα μέτρα, δυνάμει του άρθρου 13 παράγραφος 3 και του άρθρου 14 παράγραφος 5 του κανονισμού (ΕΚ) αριθ. 1225/2009 με σκοπό την καταγραφή των εισαγωγών στην Ένωση που ορίζονται στο άρθρο 1 του παρόντος κανονισμού.
   Η καταγραφή λήγει εννέα μήνες μετά την ημερομηνία έναρξης ισχύος του παρόντος κανονισμού.
   Η Επιτροπή μπορεί να ζητήσει, με κανονισμό, από τις τελωνειακές αρχές να παύσουν την καταγραφή όσον αφορά τις εισαγωγές στην Ένωση προϊόντων που παρασκευάζονται από παραγωγούς οι οποίοι ζήτησαν απαλλαγή από την καταγραφή και πληρούν τις προϋποθέσεις χορήγησης απαλλαγής.
   Κατά την υποβολή μιας διασάφησης για θέση σε ελεύθερη κυκλοφορία, η οποία αφορά εισαγωγές αυτών των φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (δηλαδή κυψέλες) που εμπίπτουν επί του παρόντος στους κωδικούς TARIC 8541409022, 8541409023, 8541409032 και 8541409033, οι εν λόγω κωδικοί TARIC και ο αριθμός Watt των προϊόντων που εισάγονται θα εισαχθούν στο αντίστοιχο πεδίο αυτής της διασάφησης.
   Σε μηνιαία βάση, τα κράτη μέλη ενημερώνουν την Επιτροπή για τον αριθμό Watt για τους κωδικούς TARIC 8541409022, 8541409023, 8541409032 και 8541409033.
   Άρθρο 3
   1.   Τα ερωτηματολόγια πρέπει να ζητηθούν από την Επιτροπή εντός 15 ημερών από τη δημοσίευση του παρόντος κανονισμού στην Επίσημη Εφημερίδα της Ευρωπαϊκής Ένωσης.
   2.   Τα ενδιαφερόμενα μέρη, προκειμένου να ληφθούν υπόψη οι παρατηρήσεις τους κατά τη διάρκεια της έρευνας, θα πρέπει να έρθουν σε επαφή με την Επιτροπή και να αναγγελθούν, να εκθέσουν γραπτώς τις απόψεις τους και να απαντήσουν στο ερωτηματολόγιο ή να παράσχουν οποιαδήποτε άλλη πληροφορία εντός 37 ημερών από την ημερομηνία δημοσίευσης του παρόντος κανονισμού στην Επίσημη Εφημερίδα της Ευρωπαϊκής Ένωσης, εκτός αν ορίζεται διαφορετικά.
   3.   Οι παραγωγοί στη Μαλαισία και την Ταϊβάν που ζητούν να απαλλαγούν από την υποχρέωση καταγραφής των εισαγωγών ή από τα μέτρα οφείλουν να υποβάλουν αίτηση συνοδευόμενη από τα κατάλληλα αποδεικτικά στοιχεία εντός της ίδιας προθεσμίας των 37 ημερών.
   4.   Τα ενδιαφερόμενα μέρη μπορούν επίσης να ζητήσουν, μέσα στην ίδια προθεσμία των 37 ημερών, να γίνουν δεκτά σε ακρόαση από την Επιτροπή.
   5.   Η χρήση υποκείμενων σε δικαιώματα διανοητικής ιδιοκτησίας πληροφοριών που υποβάλλονται στην Επιτροπή για τους σκοπούς των ερευνών εμπορικής άμυνας επιτρέπεται από τους κατόχους δικαιωμάτων διανοητικής ιδιοκτησίας. Τα ενδιαφερόμενα μέρη, πριν από την υποβολή στην Επιτροπή πληροφοριών και/ή δεδομένων που υπόκεινται σε δικαιώματα διανοητικής ιδιοκτησίας τρίτων, πρέπει να ζητήσουν ειδική άδεια του κατόχου των δικαιωμάτων διανοητικής ιδιοκτησίας που να επιτρέπει ρητά στην Επιτροπή α) να χρησιμοποιήσει τις πληροφορίες και τα δεδομένα για τους σκοπούς της παρούσας διαδικασίας εμπορικής άμυνας, περιλαμβανομένης της δημοσίευσής τους στην Επίσημη Εφημερίδα της Ευρωπαϊκής Ένωσης, και β) να παρέχει τις πληροφορίες και/ή τα δεδομένα στα ενδιαφερόμενα στην παρούσα έρευνα μέρη.
   6.   Όλες οι γραπτές παρατηρήσεις, συμπεριλαμβανομένων των πληροφοριών που ζητούνται στον παρόντα κανονισμό των συμπληρωμένων ερωτηματολογίων και της αλληλογραφίας που υποβάλλουν τα ενδιαφερόμενα μέρη και ζητούν να αντιμετωπιστούν ως εμπιστευτικές, πρέπει να φέρουν την ένδειξη «Limited» (Περιορισμένης διανομής) (7). Όταν ζητείται εμπιστευτική μεταχείριση, τα ενδιαφερόμενα μέρη πρέπει να δίνουν πειστικές εξηγήσεις σύμφωνα με το άρθρο 19 παράγραφος 1 του κανονισμού (ΕΚ) αριθ. 1225/2009.
   7.   Τα ενδιαφερόμενα μέρη που υποβάλλουν πληροφορίες με την ένδειξη «Limited» οφείλουν να προσκομίζουν περιλήψεις μη εμπιστευτικού χαρακτήρα, βάσει του άρθρου 19 παράγραφος 2 του κανονισμού (ΕΚ) αριθ. 1225/2009 οι οποίες πρέπει να φέρουν την ένδειξη «For inspection by interested parties» (Για επιθεώρηση από τα ενδιαφερόμενα μέρη). Οι εν λόγω περιλήψεις πρέπει να είναι επαρκώς περιεκτικές, ώστε να επιτρέπουν την κατανόηση σε ικανοποιητικό βαθμό της ουσίας των εμπιστευτικών πληροφοριών που προσκομίζονται. Αν ένα ενδιαφερόμενο μέρος που υποβάλλει εμπιστευτικές πληροφορίες δεν προσκομίσει μη εμπιστευτική περίληψή τους στην απαιτούμενη μορφή και ποιότητα, οι εν λόγω εμπιστευτικές πληροφορίες μπορεί να μη ληφθούν υπόψη, εκτός από τις περιπτώσεις όπου τα ενδιαφερόμενα μέρη μπορούν να αποδείξουν ότι οι εν λόγω πληροφορίες δεν είναι δυνατό να υποβληθούν σε περιληπτική μορφή. Στις εξαιρετικές αυτές περιπτώσεις πρέπει να επισημαίνονται οι λόγοι για τους οποίους δεν είναι δυνατή η περιληπτική παρουσίαση της πληροφορίας.
   8.   Τα ενδιαφερόμενα μέρη καλούνται να υποβάλλουν όλες τις παρατηρήσεις και τις αιτήσεις τους με ηλεκτρονικό ταχυδρομείο, μαζί με σαρωμένες εξουσιοδοτήσεις και πιστοποιητικά, με την εξαίρεση ογκωδών απαντήσεων που υποβάλλονται σε CD-ROM ή DVD αυτοπροσώπως ή με συστημένο ταχυδρομείο. Με τη χρήση ηλεκτρονικού ταχυδρομείου, τα ενδιαφερόμενα μέρη εκφράζουν τη συμφωνία τους με τους κανόνες που ισχύουν για την ηλεκτρονική υποβολή στοιχείων, οι οποίοι περιέχονται στο έγγραφο «CORRESPONDENCE WITH THE EUROPEAN COMMISSION IN TRADE DEFENCE CASES» («ΑΛΛΗΛΟΓΡΑΦΙΑ ΜΕ ΤΗΝ ΕΥΡΩΠΑΪΚΗ ΕΠΙΤΡΟΠΗ ΣΕ ΠΕΡΙΠΤΩΣΕΙΣ ΕΜΠΟΡΙΚΗΣ ΑΜΥΝΑΣ»), το οποίο δημοσιεύεται στον δικτυακό τόπο της Γενικής Διεύθυνσης Εμπορίου: http://trade.ec.europa.eu/doclib/docs/2011/june/tradoc_148003.pdf. Τα ενδιαφερόμενα μέρη πρέπει να δηλώσουν την επωνυμία, τη διεύθυνση, τον αριθμό τηλεφώνου και έγκυρη διεύθυνση ηλεκτρονικού ταχυδρομείου και να διασφαλίσουν ότι η παρεχόμενη διεύθυνση ηλεκτρονικού ταχυδρομείου είναι η λειτουργική και επίσημη επιχειρηματική τους διεύθυνση ηλεκτρονικού ταχυδρομείου, η οποία ελέγχεται σε καθημερινή βάση. Αφού υποβληθούν τα στοιχεία επικοινωνίας, η Επιτροπή θα επικοινωνήσει με τα ενδιαφερόμενα μέρη μόνο μέσω ηλεκτρονικού ταχυδρομείου, εκτός εάν τα εν λόγω μέρη ζητήσουν ρητά να λαμβάνουν όλα τα έγγραφα της Επιτροπής με άλλα μέσα επικοινωνίας ή εκτός αν η φύση του προς αποστολή εγγράφου απαιτεί τη χρήση συστημένου ταχυδρομείου. Για περαιτέρω κανόνες και πληροφορίες σχετικά με την αλληλογραφία με την Επιτροπή, συμπεριλαμβανομένων των αρχών που ισχύουν για την υποβολή παρατηρήσεων μέσω ηλεκτρονικού ταχυδρομείου, τα ενδιαφερόμενα μέρη θα πρέπει να συμβουλεύονται τις οδηγίες επικοινωνίας με τα ενδιαφερόμενα μέρη που αναφέρονται παραπάνω.
   9.   Διεύθυνση αλληλογραφίας της Επιτροπής:

               European Commission

               Directorate-General for Trade

               Directorate H

               Office: CHAR 04/039

               1040 Brussels

               BELGIUM

               Email: TRADE-SP-AC-DUMPING-MY-TW@ec.europa.eu

         Άρθρο 4
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Μαΐου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 343 της 22.12.2009, σ. 51.

      (2)  Εκτελεστικός κανονισμός (ΕΕ) αριθ. 1238/2013 του Συμβουλίου, της 2ας Δεκεμβρίου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (π.χ. κυψελών), καταγωγής ή προέλευσης Λαϊκής Δημοκρατίας της Κίνας (ΕΕ L 325 της 5.12.2013, σ. 1).

      (3)  Σύμφωνα με το άρθρο 143 του κανονισμού (ΕΟΚ) αριθ. 2454/93 της Επιτροπής για την εφαρμογή του κοινοτικού τελωνειακού κώδικα, πρόσωπα θεωρούνται ως συνδεόμενα μεταξύ τους μόνο αν: α) το ένα μετέχει στη διεύθυνση ή στο διοικητικό συμβούλιο της επιχείρησης του άλλου, και αντίστροφα· β) έχουν από νομική άποψη την ιδιότητα των εταίρων· γ) το ένα είναι εργοδότης του άλλου· δ) ένα οποιοδήποτε πρόσωπο έχει στην κυριότητά του, ελέγχει ή κατέχει άμεσα ή έμμεσα 5 % ή περισσότερο των μετοχών ή μεριδίων με δικαίωμα ψήφου, του ενός και του άλλου· ε) το ένα από αυτά ελέγχει το άλλο άμεσα ή έμμεσα· στ) και τα δύο ελέγχονται άμεσα ή έμμεσα από ένα τρίτο πρόσωπο· ζ) και τα δύο μαζί ελέγχουν άμεσα ή έμμεσα ένα τρίτο πρόσωπο· ή η) είναι μέλη της ίδιας οικογένειας. Πρόσωπα θεωρούνται ως μέλη της ίδιας οικογένειας μόνον αν συνδέονται μεταξύ τους με μία από τις σχέσεις που αναφέρονται στη συνέχεια: i) σύζυγοι, ii) πρώτου βαθμού ανιόντες και κατιόντες, σε ευθεία γραμμή, iii) αδελφοί ή αδελφές (αμφιθαλείς ή ετεροθαλείς), iv) δεύτερου βαθμού ανιόντες και κατιόντες, σε ευθεία γραμμή, v) θείος ή θεία και ανιψιός ή ανιψιά, vi) γονείς του ετέρου των συζύγων και γαμπρός ή νύφη, vii) αδελφοί ή αδελφές του ή της συζύγου. (ΕΕ L 253 της 11.10.1993, σ. 1). Σ' αυτό το πλαίσιο ως «πρόσωπο» νοείται οποιοδήποτε φυσικό ή νομικό πρόσωπο.

      (4)  Ωστόσο, ακόμη και αν οι παραγωγοί συνδέονται, υπό την προεκτεθείσα έννοια, με επιχειρήσεις που υπόκεινται στα υφιστάμενα μέτρα, μπορεί και πάλι να χορηγηθεί απαλλαγή, αν δεν υπάρχουν αποδείξεις ότι η σχέση με τις επιχειρήσεις που υπόκεινται στα υφιστάμενα μέτρα έγινε ή χρησιμοποιήθηκε για την καταστρατήγηση αυτών των μέτρων.

      (5)  Κανονισμός (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).

      (6)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).

      (7)  Έγγραφο που φέρει την ένδειξη «Limited» είναι απόρρητο, σύμφωνα με το άρθρο 19 του κανονισμού (ΕΚ) αριθ. 1225/2009 του Συμβουλίου (ΕΕ L 343 της 22.12.2009, σ. 51) και το άρθρο 6 της συμφωνίας του ΠΟΕ σχετικά με την εφαρμογή του άρθρου VI της GATT 1994 (συμφωνία αντιντάμπινγκ). Το έγγραφο αυτό επίσης προστατεύεται δυνάμει του άρθρου 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (ΕΕ L 145 της 31.5.2001, σ. 43).


title: Εκτελεστικός κανονισμός (ΕΕ) 2017/337 της Επιτροπής, της 27ης Φεβρουαρίου 2017, για την τροποποίηση του κανονισμού (ΕΚ) αριθ. 1375/2007 για τις εισαγωγές υπολειμμάτων της βιομηχανίας αμύλου από αραβόσιτο από τις Ηνωμένες Πολιτείες της Αμερικής

text:
               28.2.2017

               EL

               Επίσημη Εφημερίδα της Ευρωπαϊκής Ένωσης

               L 50/42

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/337 ΤΗΣ ΕΠΙΤΡΟΠΉΣ
   της 27ης Φεβρουαρίου 2017
   για την τροποποίηση του κανονισμού (ΕΚ) αριθ. 1375/2007 για τις εισαγωγές υπολειμμάτων της βιομηχανίας αμύλου από αραβόσιτο από τις Ηνωμένες Πολιτείες της Αμερικής
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 178,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1375/2007 της Επιτροπής (2) προβλέπει διατάξεις για να εξασφαλιστεί ότι τα υπολείμματα της βιομηχανίας αμύλου από αραβόσιτο τα οποία εισάγονται από τις Ηνωμένες Πολιτείες της Αμερικής συμβαδίζουν με τον συμφωνημένο δασμολογικό ορισμό. Το παράρτημα I του εν λόγω κανονισμού περιέχει υπόδειγμα του πιστοποιητικού συμμόρφωσης το οποίο εκδίδεται από τη βιομηχανία υγρής αλέσεως των Ηνωμένων Πολιτειών.

               (2)

               Η εταιρεία η οποία παραλαμβάνει τα πιστοποιητικά των παραγωγών και εκδίδει πιστοποιητικό συμμόρφωσης έχει αλλάξει. Ως εκ τούτου, η επωνυμία της εταιρείας που αναφέρεται στο πιστοποιητικό συμμόρφωσης πρέπει να τροποποιηθεί αναλόγως.

               (3)

               Για να καταστεί δυνατή η χρήση των πιστοποιητικών που εκδόθηκαν πριν από την ημερομηνία έναρξης ισχύος του παρόντος κανονισμού, θα πρέπει να προβλεφθεί σχετική διάταξη.

               (4)

               Συνεπώς, ο κανονισμός (ΕΚ) αριθ. 1375/2007 θα πρέπει να τροποποιηθεί αναλόγως.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο παράρτημα I του κανονισμού (ΕΚ) αριθ. 1375/2007, το υπόδειγμα του εντύπου «Πιστοποιητικό Συμμόρφωσης» αντικαθίσταται από το υπόδειγμα που παρατίθεται στο παράρτημα του παρόντος κανονισμού.
   Άρθρο 2
   Τα πιστοποιητικά που εκδίδονται σύμφωνα με τον κανονισμό (ΕΚ) αριθ. 1375/2007 πριν από την ημερομηνία έναρξης ισχύος του παρόντος κανονισμού εξακολουθούν να ισχύουν.
   Άρθρο 3
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Φεβρουαρίου 2017.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 671.

      (2)  Κανονισμός (ΕΚ) αριθ. 1375/2007 της Επιτροπής, της 23ης Νοεμβρίου 2007, για τις εισαγωγές υπολειμμάτων της βιομηχανίας αμύλου από αραβόσιτο από τις Ηνωμένες Πολιτείες της Αμερικής (ΕΕ L 307 της 24.11.2007, σ. 5).

      ΠΑΡΑΡΤΗΜΑ


title: Εκτελεστικός κανονισμός (ΕΕ) αριθ. 110/2013 της Επιτροπής, της 6ης Φεβρουαρίου 2013 , για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Gruyère (ΠΓΕ)]

text:
               7.2.2013

               EL

               Επίσημη Εφημερίδα της Ευρωπαϊκής Ένωσης

               L 36/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 110/2013 ΤΗΣ ΕΠΙΤΡΟΠΉΣ
   της 6ης Φεβρουαρίου 2013
   για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Gruyère (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 3, στοιχείο β),
   Εκτιμώντας τα ακόλουθα:

               (1)

               Σύμφωνα με το άρθρο 6 παράγραφος 2 του κανονισμού (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (2), η αίτηση της Γαλλίας για καταχώριση της ονομασίας «Gruyère» ως προστατευόμενης γεωγραφικής ένδειξης δημοσιεύθηκε στην Επίσημη Εφημερίδα της Ευρωπαϊκής Ένωσης
                   (3).

               (2)

               Η Αυστραλία, η Νέα Ζηλανδία καθώς και το Συμβούλιο Εξαγωγών Γαλακτοκομικών Προϊόντων των ΗΠΑ (U.S. Dairy Export Council) σε συνεργασία με την Εθνική Ομοσπονδία Γαλακτοπαραγωγών (National Milk Producers Federation) των ΗΠΑ δήλωσαν την αντίθεσή τους στην καταχώριση αυτή σύμφωνα με το άρθρο 7 παράγραφος 2 του κανονισμού (ΕΚ) αριθ. 510/2006. Οι ενστάσεις αυτές κρίθηκαν παραδεκτές σύμφωνα με το άρθρο 7 παράγραφος 3 του εν λόγω κανονισμού.

               (3)

               Οι δηλώσεις ένστασης αφορούσαν τη μη τήρηση των προϋποθέσεων που προβλέπονται στο άρθρο 2 του κανονισμού (ΕΚ) αριθ. 510/2006, ιδίως όσον αφορά το γεγονός ότι η ονομασία δεν αναφέρεται σε γεωγραφικό τόπο. Ο κοινός χαρακτήρας της ονομασίας και η ζημιά στις ονομασίες, στα εμπορικά σήματα ή στα προϊόντα που διατίθενται στο εμπόριο νομίμως επί πέντε τουλάχιστον έτη πριν από την ημερομηνία δημοσίευσης που προβλέπεται στο άρθρο 6 παράγραφος 2 προβλήθηκαν επίσης ως λόγοι για την ένσταση. Στις δηλώσεις ένστασης αναφερόταν επίσης ότι η καταχώριση της συγκεκριμένης ονομασίας θα αντέβαινε στις διατάξεις του άρθρου 3 παράγραφος 3 του κανονισμού (ΕΚ) αριθ. 510/2006.

               (4)

               Με επιστολές της 23ης Μαΐου 2011, η Επιτροπή κάλεσε τη Γαλλία και τα μέρη που αντιτίθενται στην καταχώριση να επιδιώξουν την επίτευξη συμφωνίας μεταξύ τους.

               (5)

               Δεδομένου ότι δεν υπήρξε συμφωνία εντός των προβλεπόμενων προθεσμιών, η Επιτροπή οφείλει να λάβει απόφαση.

               (6)

               Σχετικά με την εικαζόμενη μη συμμόρφωση της ονομασίας «Gruyère» με το άρθρο 2 του κανονισμού (ΕΚ) αριθ. 510/2006, είναι σκόπιμο να διευκρινιστεί ότι η εν λόγω ονομασία αποτελεί παραδοσιακή ονομασία κατά την έννοια του άρθρου 2 παράγραφος 2 του κανονισμού (ΕΚ) αριθ. 510/2006 και μπορεί επομένως, εν δυνάμει, να καταχωριστεί.

               (7)

               Οι ενιστάμενοι προέβαλαν πολλά στοιχεία τα οποία, κατά τη γνώμη τους, επιτρέπουν να αποδειχθεί ότι η ονομασία του προϊόντος έχει καταστεί κοινή. Είναι ωστόσο πρόδηλο ότι η συμπερίληψη ενός όρου που περιλαμβάνεται στο παράρτημα Β της σύμβασης της Stresa του 1951 δεν συνεπάγεται ότι ο συγκεκριμένος όρος έχει αυτοδικαίως καταστεί κοινός. Οι δασμολογικοί κωδικοί ή άλλες ανάλογες διατάξεις σχετικές με την ονομασία «Gruyère», αφετέρου, έχουν καθαρά τελωνειακή σκοπιμότητα και, επομένως, δεν είναι ουδόλως συναφείς όσον αφορά την προστασία των δικαιωμάτων διανοητικής ιδιοκτησίας ή την προστασία των καταναλωτών. Επιπλέον, τα στοιχεία που διαβιβάστηκαν και αφορούσαν ιδίως την παραγωγή του «Gruyère» εκτός Ευρωπαϊκής Ένωσης δεν είναι συναφή λαμβανομένης υπόψη της αρχής της εδαφικότητας, δυνάμει της οποίας ο κοινός χαρακτήρας πρέπει να αξιολογείται σε σχέση με την επικράτεια της Ένωσης.

               (8)

               Η καταχώριση των ομώνυμων ονομασιών επιτρέπεται υπό την προϋπόθεση ότι η μεταγενέστερη ονομασία διακρίνεται σαφώς από εκείνη που ήδη προστατεύεται. Σύμφωνα με την κοινή δήλωση που προσαρτάται στη συμφωνία μεταξύ Ευρωπαϊκής Ένωσης και Ελβετίας για τις γεωγραφικές ενδείξεις (4), ζητήθηκε η γνώμη της Γαλλίας και της Ελβετίας για τον σκοπό αυτό, προκειμένου να προσδιοριστούν τα πρόσθετα μέτρα επισήμανσης που απαιτούνται για να αποφευχθεί η παραπλάνηση του καταναλωτή.

               (9)

               Κρίθηκε αναγκαίο, μετά τις σχετικές διαβουλεύσεις, να αναφέρεται στις ετικέτες η χώρα προέλευσης —συγκεκριμένα η Γαλλία— στο ίδιο οπτικό πεδίο με την ονομασία «Gruyère», και με χαρακτήρες ίδιου μεγέθους με αυτούς της ονομασίας. Επιπλέον, η χρήση στις ετικέτες σημαίας, εμβλήματος, σήματος ή άλλης γραφικής αναπαράστασης πρέπει να απαγορεύεται εάν ενδέχεται να παραπλανήσει τον καταναλωτή, ιδίως όσον αφορά τα χαρακτηριστικά, την καταγωγή ή την προέλευση του προϊόντος.

               (10)

               Με βάση τα ανωτέρω, η ονομασία «Gruyère» πρέπει να καταχωριστεί στο «Μητρώο προστατευόμενων ονομασιών προέλευσης και προστατευόμενων γεωγραφικών ενδείξεων».

               (11)

               Η χορήγηση καθώς και η διάρκεια της πενταετούς μεταβατικής περιόδου που προβλέπεται στο άρθρο 8 παράγραφος 3 της συμφωνίας μεταξύ Ευρωπαϊκής Ένωσης και Ελβετίας δεν θίγεται από την καταχώριση της ονομασίας «Gruyère» για τη Γαλλία δυνάμει του παρόντος κανονισμού.

               (12)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής προστατευόμενων γεωγραφικών ενδείξεων και ονομασιών προέλευσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία που αναφέρεται στο παράρτημα του παρόντος κανονισμού.
   Άρθρο 2
   Στις ετικέτες που περιλαμβάνουν την ονομασία η οποία εμφαίνεται στο παράρτημα του παρόντος κανονισμού, η ενδιαφερόμενη χώρα προέλευσης αναγράφεται στο ίδιο οπτικό πεδίο, με χαρακτήρες ίδιου μεγέθους με αυτούς της ονομασίας.
   Απαγορεύεται η χρήση στις ετικέτες σημαίας, εμβλήματος, σήματος ή άλλης γραφικής αναπαράστασης το οποίο ενδέχεται να παραπλανήσει τον καταναλωτή, ιδίως όσον αφορά τα χαρακτηριστικά, την καταγωγή ή την προέλευση του προϊόντος.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Φεβρουαρίου 2013.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 343 της 14.12.2012, σ. 1.

      (2)  ΕΕ L 93 της 31.3.2006, σ. 12.

      (3)  ΕΕ C 298 της 4.11.2010, σ. 14.

      (4)  ΕΕ L 297 της 16.11.2011, σ. 3.

      ΠΑΡΑΡΤΗΜΑ
      Γεωργικά προϊόντα για ανθρώπινη κατανάλωση που αναφέρονται στο παράρτημα I της Συνθήκης:

         Κλάση 1.3.   Τυριά

      ΓΑΛΛΙΑ
      Gruyère (ΠΓΕ)


title: Εκτελεστικός κανονισμός (ΕΕ) 2015/964 της Επιτροπής, της 22ας Ιουνίου 2015, σχετικά με τον καθορισμό των ποσοτήτων που πρέπει να προστίθενται στην ποσότητα που καθορίστηκε για την υποπερίοδο από την 1η Οκτωβρίου έως τις 31 Δεκεμβρίου 2015 στο πλαίσιο των δασμολογικών ποσοστώσεων που ανοίχθηκαν με τον κανονισμό (ΕΚ) αριθ. 442/2009 στον τομέα του χοιρείου κρέατος

text:
               23.6.2015

               EL

               Επίσημη Εφημερίδα της Ευρωπαϊκής Ένωσης

               L 157/34

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/964 ΤΗΣ ΕΠΙΤΡΟΠΉΣ
   της 22ας Ιουνίου 2015
   σχετικά με τον καθορισμό των ποσοτήτων που πρέπει να προστίθενται στην ποσότητα που καθορίστηκε για την υποπερίοδο από την 1η Οκτωβρίου έως τις 31 Δεκεμβρίου 2015 στο πλαίσιο των δασμολογικών ποσοστώσεων που ανοίχθηκαν με τον κανονισμό (ΕΚ) αριθ. 442/2009 στον τομέα του χοιρείου κρέατος
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 12341234/2007 του Συμβουλίου (1), και ιδίως το άρθρο 188 παράγραφοι 2 και 3,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 442/2009 της Επιτροπής (2) άνοιξε ετήσιες δασμολογικές ποσοστώσεις για την εισαγωγή προϊόντων του τομέα του χοιρείου κρέατος. Η διαχείριση των ποσοστώσεων του παραρτήματος I μέρος Β του εν λόγω κανονισμού διεξάγεται με τη μέθοδο της ταυτόχρονης εξέτασης.

               (2)

               Οι ποσότητες τις οποίες αφορούν οι αιτήσεις πιστοποιητικών εισαγωγής που υποβλήθηκαν από την 1η έως τις 7 Ιουνίου 2015 για την υποπερίοδο από την 1η Ιουλίου έως 30 Σεπτεμβρίου 2015 είναι μικρότερες από τις διαθέσιμες ποσότητες. Ως εκ τούτου, κρίνεται σκόπιμο να προσδιοριστούν οι ποσότητες για τις οποίες δεν υποβλήθηκαν αιτήσεις και να προστεθούν οι τελευταίες στην ποσότητα που καθορίζεται για την επόμενη υποπερίοδο ποσόστωσης.

               (3)

               Για να εξασφαλιστεί η αποτελεσματικότητα του μέτρου, ο παρών κανονισμός πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι ποσότητες για τις οποίες δεν υποβλήθηκαν αιτήσεις πιστοποιητικών εισαγωγής δυνάμει του κανονισμού (ΕΚ) αριθ. 442/2009, και οι οποίες πρέπει να προστεθούν στην υποπερίοδο από την 1η Οκτωβρίου έως τις 31 Δεκεμβρίου 2015, προβλέπονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Ιουνίου 2015.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  Κανονισμός (ΕΚ) αριθ. 442/2009 της Επιτροπής, της 27ης Μαΐου 2009, σχετικά με το άνοιγμα και τον τρόπο διαχείρισης κοινοτικών δασμολογικών ποσοστώσεων στον τομέα του χοιρινού κρέατος (ΕΕ L 129 της 28.5.2009, σ. 13).

      ΠΑΡΑΡΤΗΜΑ

                  Αύξων αριθμός

                  Ποσότητες για τις οποίες δεν υποβλήθηκαν αιτήσεις και οι οποίες πρέπει να προστεθούν στις διαθέσιμες ποσότητες για την υποπερίοδο από την 1η Οκτωβρίου έως τις 31 Δεκεμβρίου 2015
                  (σε kg)

                  09.4038

                  8 581 250

                  09.4170

                  1 230 500

                  09.4204

                  1 156 000


title: Εκτελεστικός κανονισμός (ΕΕ) αριθ. 1350/2011 της Επιτροπής, της 20ής Δεκεμβρίου 2011 , περί προσωρινής αναστολής των εισαγωγικών δασμών σε ορισμένα σιτηρά για την περίοδο εμπορίας 2011/2012

text:
               21.12.2011

               EL

               Επίσημη Εφημερίδα της Ευρωπαϊκής Ένωσης

               L 338/27

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1350/2011 ΤΗΣ ΕΠΙΤΡΟΠΉΣ
   της 20ής Δεκεμβρίου 2011
   περί προσωρινής αναστολής των εισαγωγικών δασμών σε ορισμένα σιτηρά για την περίοδο εμπορίας 2011/2012
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 187 σε συνδυασμό με το άρθρο 4,
   Εκτιμώντας τα ακόλουθα:

               (1)

               Για τον καλύτερο εφοδιασμό της κοινοτικής αγοράς με σιτηρά κατά τους πρώτους μήνες της περιόδου 2011/2012 ανεστάλησαν, βάσει του εκτελεστικού κανονισμού (ΕΕ) αριθ. 633/2011 της Επιτροπής (2) έως τις 31 Δεκεμβρίου 2011, οι δασμοί για τις δασμολογικές ποσοστώσεις εισαγωγής μαλακού σίτου χαμηλής και μεσαίας ποιότητας και κριθής για ζωοτροφές που ανοίχτηκαν με τους κανονισμούς της Επιτροπής (ΕΚ) αριθ. 1067/2008 (3) και (ΕΚ) αριθ. 2305/2003 (4) αντιστοίχως.

               (2)

               Οι προοπτικές εξέλιξης της αγοράς των σιτηρών στην Ευρωπαϊκή Ένωση για το τέλος της περιόδου 2011/2012 δείχνουν ότι οι τιμές θα παραμείνουν σταθερές, λόγω του χαμηλού επιπέδου των αποθεμάτων και της σημερινής κατάστασης των εκτιμήσεων της Επιτροπής όσον αφορά τις ποσότητες που θα είναι πράγματι διαθέσιμες για τη συγκομιδή 2011. Για να διευκολυνθεί η διατήρηση των ροών εισαγωγών που είναι χρήσιμες για την ισορροπία της αγοράς στην Ένωση, κρίνεται σκόπιμο να εξασφαλιστεί η συνέχιση της πολιτικής της εισαγωγής των σιτηρών μέσω της διατήρησης της προσωρινής αναστολής των δασμών έως τις 30 Ιουνίου 2012 κατά την εισαγωγή για την περίοδο εμπορίας 2011/2012, όσον αφορά τις δασμολογικές ποσοστώσεις εισαγωγής που διέπονται σήμερα από το εν λόγω μέτρο.

               (3)

               Είναι σκόπιμο, εξάλλου, να μην ζημιωθούν οι εμπορευόμενοι όταν βρίσκεται ήδη σε εξέλιξη η διακίνηση των σιτηρών προκειμένου να εισαχθούν στην Ένωση. Ως προς αυτό θα πρέπει να ληφθούν υπόψη οι προθεσμίες μεταφοράς και να επιτραπεί στους εμπορευόμενους να θέτουν σε ελεύθερη κυκλοφορία τα σιτηρά υπό το καθεστώς αναστολής των δασμών που προβλέπεται στον παρόντα κανονισμό, για όλα τα προϊόντα των οποίων η μεταφορά με άμεσο προορισμό την Ένωση άρχισε το αργότερο στις 30 Ιουνίου 2012. Πρέπει επίσης να προβλεφθεί το είδος των δικαιολογητικών εγγράφων με τα οποία θα αποδεικνύεται η μεταφορά με άμεσο προορισμό την Ένωση και η ημερομηνία έναρξης της μεταφοράς.

               (4)

               Για να εξασφαλιστεί η αποτελεσματική διαχείριση της διαδικασίας έκδοσης των πιστοποιητικών εισαγωγής από την 1η Ιανουαρίου 2012, ο παρών κανονισμός πρέπει να τεθεί σε ισχύ την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

               (5)

               Η διαχειριστική επιτροπή για την κοινή οργάνωση των γεωργικών αγορών δεν εξέδωσε γνώμη εντός της προθεσμίας που όρισε ο πρόεδρός της,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Η επιβολή εισαγωγικών δασμών για τα προϊόντα που υπάγονται στους κωδικούς ΣΟ 1001 99 00, άλλης ποιότητας πλην της υψηλής ποιότητας όπως ορίζεται στο παράρτημα II του κανονισμού (ΕΕ) αριθ. 642/2010 της Επιτροπής (5), και ΣΟ 1003 αναστέλλεται, όσον αφορά την περίοδο 2011/2012, για όλες τις εισαγωγές οι οποίες πραγματοποιούνται στο πλαίσιο των δασμολογικών ποσοστώσεων με μειωμένο δασμό που ανοίχτηκαν με τους κανονισμούς (ΕΚ) αριθ. 1067/2008 και (ΕΚ) αριθ. 2305/2003.
   2.   Όταν η μεταφορά των σιτηρών που αναφέρονται στην παράγραφο 1 του παρόντος άρθρου πραγματοποιείται με άμεσο προορισμό την Ένωση και έχει αρχίσει το αργότερο στις 30 Ιουνίου 2012, εξακολουθεί να εφαρμόζεται η αναστολή των δασμών δυνάμει του παρόντος κανονισμού για τη θέση σε ελεύθερη κυκλοφορία των σχετικών προϊόντων.
   Η μεταφορά με άμεσο προορισμό την Ένωση και η ημερομηνία έναρξής της, προς ικανοποίηση των αρμοδίων αρχών, αποδεικνύεται από το πρωτότυπο του εγγράφου μεταφοράς.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2012 μέχρι τις 30 Ιουνίου 2012.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Δεκεμβρίου 2011.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 299 της 16.11.2007, σ. 1.

      (2)  ΕΕ L 170 της 30.6.2011, σ. 19.

      (3)  ΕΕ L 290 της 31.10.2008, σ. 3.

      (4)  ΕΕ L 342 της 30.12.2003, σ. 7.

      (5)  ΕΕ L 187 της 21.7.2010, σ. 5.


title: Εκτελεστικός κανονισμός (ΕΕ) αριθ. 855/2014 της Επιτροπής, της 4ης Αυγούστου 2014 , για την έγκριση ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Robiola di Roccaverano (ΠΟΠ)]

text:
               7.8.2014

               EL

               Επίσημη Εφημερίδα της Ευρωπαϊκής Ένωσης

               L 234/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 855/2014 ΤΗΣ ΕΠΙΤΡΟΠΉΣ
   της 4ης Αυγούστου 2014
   για την έγκριση ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Robiola di Roccaverano (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 53 παράγραφος 2 δεύτερο εδάφιο,
   Εκτιμώντας τα ακόλουθα:

               (1)

               Σύμφωνα με το άρθρο 53 παράγραφος 1 πρώτο εδάφιο του κανονισμού (ΕΕ) αριθ. 1151/2012, η Επιτροπή εξέτασε την αίτηση της Ιταλίας για την έγκριση τροποποίησης των προδιαγραφών της προστατευόμενης ονομασίας προέλευσης «Robiola di Roccaverano», η οποία καταχωρίστηκε δυνάμει του κανονισμού (ΕΚ) αριθ. 1107/96 της Επιτροπής (2), όπως τροποποιήθηκε με τον κανονισμό (ΕΚ) αριθ. 1263/96 της Επιτροπής (3) και με τον κανονισμό (ΕΕ) αριθ. 217/2011 της Επιτροπής (4).

               (2)

               Η αίτηση έχει στόχο την τροποποίηση των προδιαγραφών όσον αφορά τη θερμοκρασία των χώρων ωρίμασης.

               (3)

               Η Επιτροπή εξέτασε τη σχετική τροποποίηση και κατέληξε στο συμπέρασμα ότι είναι αιτιολογημένη. Δεδομένου ότι η τροποποίηση είναι ήσσονος σημασίας, κατά την έννοια του άρθρου 53 παράγραφος 2 τρίτο εδάφιο του κανονισμού (ΕΕ) αριθ. 1151/2012, η Επιτροπή μπορεί να την εγκρίνει, χωρίς να ακολουθήσει τη διαδικασία των άρθρων 50 έως 52 του εν λόγω κανονισμού,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι προδιαγραφές της προστατευόμενης ονομασίας προέλευσης «Robiola di Roccaverano» τροποποιούνται σύμφωνα με το παράρτημα I του παρόντος κανονισμού.
   Άρθρο 2
   Το ενοποιημένο ενιαίο έγγραφο, που περιλαμβάνει τα κύρια στοιχεία των προδιαγραφών, παρατίθεται στο παράρτημα II του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Αυγούστου 2014.

            Για την Επιτροπή,

            εξ ονόματος του Προέδρου,

         Ferdinando NELLI FEROCI

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  ΕΕ L 148 της 21.6.1996, σ. 1.

      (3)  ΕΕ L 163 της 2.7.1996, σ. 19.

      (4)  ΕΕ L 59 της 4.3.2011, σ. 19.

      ΠΑΡΑΡΤΗΜΑ I
      Εγκρίνεται η ακόλουθη τροποποίηση των προδιαγραφών της προστατευόμενης ονομασίας προέλευσης «Robiola di Roccaverano»:
      Διαγράφεται η ακόλουθη φράση που περιλαμβάνεται στο σημείο «Μέθοδος παραγωγής» των προδιαγραφών: «Η φυσική ωρίμαση εκτελείται με διατήρηση του νωπού προϊόντος σε κατάλληλους χώρους επί τρεις τουλάχιστον ημέρες μετά την τοποθέτηση στις μήτρες, σε θερμοκρασία 15 έως 20 °C». Η τροποποίηση αυτή είναι σκόπιμη προκειμένου να ικανοποιηθούν οι παραγωγοί, διότι αυτοί χρησιμοποιούν συχνά τον ίδιο χώρο τόσο για την παραγωγή, η οποία απαιτεί θερμοκρασίες μεταξύ 20 και 24 °C, όσο και για την πρώτη ξήρανση. Η διαχείριση της διατήρησης διαφορετικών θερμοκρασιών στον ίδιο χώρο είναι πολύ δυσχερής και, ως εκ τούτου, η προδιαγραφή αυτή τείνει να πλήττει τα μικρότερα τυροκομεία. Η αίτηση τροποποίησης στηρίζεται στις διαπιστώσεις που προέκυψαν με την πάροδο των ετών και σύμφωνα με τις οποίες η προδιαγραφή που ζητείται να απαλειφθεί δεν επηρεάζει τα χαρακτηριστικά του τυριού.

      ΠΑΡΑΡΤΗΜΑ II
      ΕΝΟΠΟΙΗΜΕΝΟ ΕΝΙΑΙΟ ΕΓΓΡΑΦΟ
      Κανονισμός (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1)

      «ROBIOLA DI ROCCAVERANO»
      Αριθ. ΕΚ: IT-PDO-0317-01185 — 11.12.2013
      ΠΓΕ () ΠΟΠ (X)
      1.   Ονομασία

      «Robiola di Roccaverano»
      2.   Κράτος μέλος ή τρίτη χώρα

      Ιταλία
      3.   Περιγραφή του γεωργικού προϊόντος ή του τροφίμου

      3.1.   Τύπος προϊόντος

      Κλάση 1.3 — Τυριά
      3.2.   Περιγραφή του προϊόντος για το οποίο ισχύει η ονομασία υπό 1

      Το προϊόν «Robiola di Roccaverano» ΠΟΠ παράγεται καθ' όλη τη διάρκεια του έτους. Πρόκειται για τυρί από νωπό γαλακτικό τυρόπηγμα που υποβάλλεται σε ωρίμαση ή τελειοποίηση.
      Το τυρί «Robiola di Roccaverano» ΠΟΠ έχει κυλινδρικό σχήμα με επίπεδες πλευρές ελαφρώς ανασηκωμένες και με ελαφρώς κυρτή ράχη. Η διάμετρος των πλευρών κυμαίνεται από 10 έως 14 cm και το ύψος της ράχης από 2,5 έως 4 cm. Το βάρος του κεφαλιού ποικίλλει από 250 έως 400 γραμμάρια. Οι παράμετροι αυτές ισχύουν για το προϊόν κατά τη λήξη της ελάχιστης περιόδου ωρίμασης.
      Οι παράμετροι αναφοράς του «Robiola di Roccaverano», που αφορούν την περιεκτικότητά του σε λιπαρές ουσίες, ουσίες πρωτεϊνικής σύστασης και τέφρα κατά την τρίτη ημέρα ωρίμασης, είναι οι ακόλουθες:

                  λιπαρές ουσίες: τουλάχιστον 40 % επί ξηράς ουσίας·

                  ουσίες πρωτεϊνικής σύστασης: τουλάχιστον 34 % επί ξηράς ουσίας·

                  τέφρα: τουλάχιστον 3 % επί ξηράς ουσίας.

            Βάσει των οργανοληπτικών χαρακτηριστικών του τυριού «Robiola di Roccaverano», που διαφέρουν ανάλογα με τον βαθμό ωρίμασης, διακρίνονται:

                  το νωπό προϊόν, μεταξύ της τέταρτης και της δέκατης ημέρας ωρίμασης: κρούστα: μπορεί να καλύπτεται ή όχι από λεπτό φυσικό στρώμα ευρωτομυκήτων· εξωτερική όψη: γαλακτόχρωμη ή αχυροκίτρινου χρώματος· μάζα: γαλακτόχρωμη· υφή: κρεμώδης, μαλακή· γεύση και άρωμα: λεπτά, γλυκά και/ή ελαφρώς όξινα·

                  και το ωριμασμένο προϊόν, από την ενδέκατη ημέρα ωρίμασης: κρούστα: καλύπτεται από φυσικό στρώμα ευρωτομυκήτων· εξωτερική όψη: χρώμα υπόλευκο, αχυροκίτρινο ή ελαφρώς ερυθρωπό· μάζα: γαλακτόχρωμη· υφή: μαλακή, ελαφρώς συμπαγής με την πρόοδο της ωρίμασης, μπορεί να είναι κρεμώδης στο εύγευστο τμήμα κάτω από την κρούστα.

            Το τυρί «Robiola di Roccaverano» έχει πλούσια αρώματα και γεύσεις που μπορούν να γίνουν και πικάντικα αναλόγως της ωρίμασης.
      3.3.   Πρώτες ύλες (μόνο για μεταποιημένα προϊόντα)

      Για την παραγωγή του «Robiola di Roccaverano» πρέπει να χρησιμοποιείται πλήρες ανεπεξέργαστο γάλα από κατσίκες των φυλών Roccaverano και Camosciata Alpina ή των διασταυρώσεών τους, προβατίνες της φυλής Pecora delle Langhe και αγελάδες των φυλών Piemontese και Bruna Alpina ή των διασταυρώσεών τους, που προέρχονται αποκλειστικά από την περιοχή παραγωγής, στις ακόλουθες αναλογίες: πλήρες ανεπεξέργαστο κατσικίσιο γάλα, αμιγές ή ανάμεικτο —σε αναλογία που ποικίλλει αλλά ανέρχεται σε 50 % τουλάχιστον— με πλήρες ανεπεξέργαστο αγελαδινό και/ή πρόβειο γάλα σε μέγιστη αναλογία 50 %, προερχόμενο από διαδοχικά αρμέγματα εκτελούμενα σε χρονικό διάστημα 24 έως 48 ωρών.
      3.4.   Ζωοτροφές (μόνο για προϊόντα ζωικής προέλευσης)

      Η διατροφή των αιγοπροβάτων στηρίζεται στη βόσκηση των ζώων κατά τη χρονική περίοδο από 1ης Μαρτίου έως 30ής Νοεμβρίου και στη χρήση νωπών και/ή ξηρών χορτονομών, καθώς και κόκκων σιτηρών, δημητριακών, ψυχανθών, ελαιούχων φυτών και παραγώγων τους. Τα αγροτεμάχια λειμώνων, πεδινών βοσκότοπων και δάσους πρέπει να είναι εγγεγραμμένα σε κατάλογο τον οποίο τηρεί ο οργανισμός ελέγχου. Η διατροφή των αγελάδων στηρίζεται στη βόσκηση και στη χρήση νωπών και/ή ξηρών χορτονομών, καθώς και κόκκων σιτηρών, ψυχανθών, ελαιούχων φυτών και παραγώγων τους.
      Η τροφή όλων των ζώων πρέπει να προέρχεται από την περιοχή παραγωγής σε ποσοστό άνω του 80 %. Απαγορεύεται η χορήγηση ενσιρωμένων χορτονομών και αραβοσίτου. Η τροφή των ζώων δεν πρέπει σε καμία περίπτωση να περιέχει γενετικά τροποποιημένους οργανισμούς. Δεν επιτρέπεται η χρήση γάλακτος που προέρχεται από βιομηχανική κτηνοτροφία.
      3.5.   Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

      Οι εκμεταλλεύσεις που παράγουν το γάλα για την παρασκευή του «Robiola di Roccaverano» πρέπει να βρίσκονται εντός της οριοθετημένης γεωγραφικής περιοχής.
      Το ίδιο ισχύει για την παραγωγή και τη μεταποίηση του γάλακτος, καθώς και για την ωρίμαση του τυριού.
      3.6.   Ειδικοί κανόνες για τον τεμαχισμό, το τρίψιμο, τη συσκευασία κ.λπ.

      Οι εργασίες συσκευασίας πρέπει να εκτελούνται στην περιοχή παραγωγής, καθώς το τυρί έχει νωπή και μαλακή μάζα και η έλλειψη κρούστας ενέχει για το τυρί κινδύνους αφυδάτωσης, οξείδωσης αλλά και αλλοίωσης των λιπαρών συστατικών του. Επιπλέον, δεν υπάρχει δυνατότητα ανεξίτηλης σήμανσης του τυριού κατά την παραγωγή, καθώς δεν έχει σχηματιστεί ακόμη η κρούστα.
      3.7.   Ειδικοί κανόνες για την επισήμανση

      Κατά τη διάθεση στην κατανάλωση, η συσκευασία του τυριού πρέπει να είναι σφραγισμένη με αυτοκόλλητο δίσκο που φέρει τον λογότυπο της ονομασίας, ο οποίος αποτελείται από ένα σχηματοποιημένο «R». Στο γραφικό σύμβολο που αποτελείται από το κεφαλαίο σχηματοποιημένο γράμμα «R» σε καφέ χρώμα είναι σχεδιασμένος ένας πύργος με τις πολεμίστρες του, εμπνευσμένος από τον ιστορικό πύργο της κοινότητας Roccaverano. Ο βρόχος του γράμματος «R» παριστάνει ένα κεφάλι «Robiola di Roccaverano», ενώ στο σκέλος που βρίσκεται από κάτω εμφαίνεται διακοσμητικό σχέδιο σε χρώμα πράσινο και κιτρινοπράσινο που θυμίζει τους λειμώνες και τις τυπικές ελικοειδείς καμπύλες των λόφων της Langa. Το σύνολο είναι εγγεγραμμένο σε κυκλική στεφάνη βαθυπράσινου χρώματος, η οποία φέρει την ένδειξη «ROBIOLA DI ROCCAVERANO» με λευκούς κεφαλαίους χαρακτήρες και, στο κατώτερο κεντρικό σημείο της, σχηματοποιημένο άνθος λευκού χρώματος. Όλος ο λογότυπος είναι εκτυπωμένος σε λευκό φόντο. Στη βάση του λογοτύπου της ονομασίας αναγράφονται ο αναγνωριστικός κωδικός της επιχείρησης παραγωγής και ο αύξων αριθμός της ετικέτας: σε φόντο χρώματος ώχρας, για το Robiola di Roccaverano που παράγεται μόνο από κατσικίσιο γάλα, και σε λευκό φόντο, για εκείνο που παράγεται από ανάμεικτο γάλα. Είναι ωστόσο υποχρεωτικό να αναγράφονται στην ετικέτα οι διάφορες εκατοστιαίες αναλογίες γάλακτος που χρησιμοποιούνται. Κάθε κεφάλι τυριού διατίθεται στο εμπόριο ακέραιο, συσκευασμένο και εφοδιασμένο με ταινία ασφαλείας.
      4.   Συνοπτική οριοθέτηση της γεωγραφικής περιοχής

      Η γεωγραφική περιοχή καλύπτει το διοικητικό έδαφος των ακόλουθων κοινοτήτων: επαρχία Asti: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole και Vesime· επαρχία Alessandria: Castelletto d'Erro, Denice, Malvicino, Merana, Montechiaro d'Acqui, Pareto, Ponti, Spigno Monferrato και το έδαφος της κοινότητας Cartosio που βρίσκεται στην αριστερή όχθη του χειμάρρου Erro.
      5.   Δεσμός με τη γεωγραφική περιοχή

      5.1.   Ιδιαιτερότητα της γεωγραφικής περιοχής

      Το έδαφος είναι αργιλώδες με μαργώδες υπέδαφος και, σε ορισμένες περιοχές, οι καθιζήσεις έχουν δημιουργήσει εδάφη κορηματικού τύπου, με αργιλώδες στρώμα μεγάλου βάθους που χαρακτηρίζεται από μεγάλη ικανότητα συγκράτησης των υδάτων και πολύ υψηλό δείκτη γονιμότητας. Το κλίμα είναι τυπικό ηπειρωτικό, χαρακτηριζόμενο από δριμύ ψύχος, άφθονες χιονοπτώσεις, συχνές εναλλαγές παγετού και τήξης του πάγου τον χειμώνα και από υψηλές θερινές θερμοκρασίες οι οποίες εμφανίζονται απότομα στα τέλη Ιουνίου. Οι βροχοπτώσεις παρουσιάζουν περιορισμένες διακυμάνσεις και το μέσο ετήσιο βροχομετρικό ύψος είναι 300 mm με πολύ χαμηλές ακραίες τιμές την εαρινή και θερινή περίοδο, με αποτέλεσμα ορισμένα έτη να χαρακτηρίζονται από έντονη ξηρασία. Χάρη σε αυτό το εδαφοκλιματικό περιβάλλον παράγεται μια τυπική μάζα χορτονομής που λαμβάνεται από λειμώνες και πεδινούς βοσκοτόπους. Πρόκειται για λειμώνες με ποικίλα φυτά όπου επικρατούν τα αγρωστώδη (περίπου 75 %) και τα ψυχανθή (περίπου 25 %), στα οποία προστίθενται πολυάριθμα αρωματικά φυτά και βότανα. Τα κυριότερα αγρωστώδη είναι: η αίρα (Lolium spp.), η δακτυλίδα η στρογγυλόμορφη (Dactylis glomerata), η φεστούκα (Festuca spp.), η πόα (Poa spp.), το ανθόξανθο κ.λπ. Τα κυριότερα ψυχανθή είναι: το τριφύλλι το ορεινό (Trifolium montanum), ο λωτός (Lotus corniculatus), η αχίλλεια (Achillea spp.) κ.λπ. Μεταξύ των αρωματικών φυτών, εκτός από το ανθόξανθο υπάρχει επίσης σειρά σκιαδανθών, όπως το αγριοκαρότο (Daucus carota carota), το κίρσιο (Cirsium arvense), η φασκομηλιά (Salvia officinalis), η λεβάντα (Lavandula latifolia), πολλά είδη θυμαριού (Thymus spp.), ο απήγανος (Ruta graveolens), το κυνόροδο (Rosa canina canina) κ.λπ. Από αυτή τη μάζα χορτονομής, στην οποία οι θρεπτικές ουσίες βρίσκονται σε φυσική ισορροπία όσον αφορά την αναλογία υδατανθράκων-πρωτεϊνών-βιταμινών, προκύπτει τροφή υψηλής ποιότητας για την εκτροφή αιγοπροβάτων, καθώς επίσης και βοοειδών. Τα αιγοπρόβατα βόσκουν επίσης στα δάση τα οποία, όχι μόνον αποτελούν παράγοντα προστασίας του εδάφους, αλλά προστατεύουν και τα ζώα από τον καύσωνα κατά τη θερινή περίοδο.
      5.2.   Ιδιοτυπία του προϊόντος

      Τυρί μικρού μεγέθους με μαλακή μάζα, χωρίς κρούστα. Το προϊόν διακρίνεται από τη λευκή, χωρίς ανοίγματα μάζα του. Η υφή του ποικίλλει από βελούδινη και ζυμώδη έως συμπαγή και συνεκτική, που λιώνει στο στόμα αφήνοντας ευχάριστη γεύση και μια επίγευση πράσινου χόρτου και βοτάνων έως μια γεύση πιο έντονη και πικάντικη που θυμίζει καβουρντισμένο φουντούκι και κατσικίσια οσμή.
      5.3.   Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με μια συγκεκριμένη ιδιότητα, τη φήμη ή άλλα χαρακτηριστικά του προϊόντος (για τις ΠΓΕ)

      Οι ιδιαίτερες γευστικές και οσφρητικές ιδιότητες του «Robiola di Roccaverano» εξαρτώνται από την ποιότητα του χρησιμοποιούμενου ανεπεξέργαστου γάλακτος. Η ποιότητα του γάλακτος οφείλεται στην υψηλή ποιότητα της διατροφής των ζώων.
      Τα ιδιαίτερα χαρακτηριστικά της χλωρίδας με τις διάφορες οσμές και αρώματα συναντώνται στη συνέχεια και στο γάλα και, για τον λόγο αυτό, το τυρί «Robiola di Roccaverano» διαθέτει χαρακτηριστικό άρωμα που το διακρίνει από κάθε άλλο τυρί.
      Σε χειρόγραφο του 1899 που φέρει την υπογραφή του ιερέα Pistone παρατίθεται η ιστορία της ενορίας του Roccaverano και των οικισμών της από το έτος 960 έως το 1860. Μεταξύ των ιστορικών στοιχείων πολιτικού ενδιαφέροντος εμφανίζονται πληροφορίες οικονομικού χαρακτήρα που καθιστούν εμφανή τη σημασία του «Robiola», όπως το γεγονός ότι στην κοινότητα του Roccaverano διοργανώνονταν κάθε χρόνο πέντε εμποροπανηγύρεις στις οποίες πωλούνταν προς εξαγωγή τα «εξαιρετικά τυριά Robiola». Το κείμενο αναφέρεται συγκεκριμένα σε εξαγωγές γιατί το τυρί αυτό, ήδη την εποχή εκείνη, ήταν φημισμένο όχι μόνο στην Ιταλία αλλά και στη Γαλλία. Επομένως, το «Robiola» δεν ήταν ένα τυχαίο τυρί, αλλά έφερε ήδη ειδική ονομασία που το διέκρινε από τα άλλα τυριά, λόγω των ιδιαίτερων χαρακτηριστικών της. Το «Robiola» που παράγεται σε βιοτεχνική κλίμακα διατηρείται ακόμη και 6 μήνες σε γυάλινα δοχεία, μέσα σε λάδι, ή τοποθετημένο πάνω σε άχυρο.

         Παραπομπή στη δημοσίευση των προδιαγραφών

      [άρθρο 5 παράγραφος 7 του κανονισμού (ΕΚ) αριθ. 510/2006]
      Η εθνική διαδικασία ένστασης ενεργοποιήθηκε με τη δημοσίευση της πρότασης τροποποίησης των προδιαγραφών της ΠΓΕ «Robiola di Roccaverano» στην Επίσημη Εφημερίδα της Ιταλικής Δημοκρατίας (Gazzetta Ufficiale della Repubblica Italiana) αριθ. 160 της 10ης Ιουλίου 2013.
      Το ενοποιημένο κείμενο των προδιαγραφών μπορεί να αναζητηθεί στο διαδίκτυο, στη διεύθυνση: http://www.politicheagricole.it/flex/cm/pages/ServeBLOB.php/L/IT/IDPagina/3335
      είτε
      απευθείας στην αρχική σελίδα του δικτυακού τόπου του Υπουργείου Πολιτικών Γεωργίας, Τροφίμων και Δασών (www.politicheagricole.it) — επιλογή «Qualità e sicurezza» (στο επάνω και δεξιά τμήμα της οθόνης) και κατόπιν «Disciplinari di Produzione all'esame dell'UE».

         (1)  ΕΕ L 93 της 31.3.2006, σ. 12. Αντικαταστάθηκε από τον κανονισμό (EE) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (ΕΕ L 343 της 14.12.2012, σ. 1).


title: Εκτελεστικός κανονισμός (ΕΕ) 2015/2380 της Επιτροπής, της 16ης Δεκεμβρίου 2015, για την τροποποίηση του κανονισμού (ΕΚ) αριθ. 1484/95 όσον αφορά τον καθορισμό των αντιπροσωπευτικών τιμών στους τομείς του κρέατος πουλερικών και των αυγών, καθώς και της αυγοαλβουμίνης

text:
               18.12.2015

               EL

               Επίσημη Εφημερίδα της Ευρωπαϊκής Ένωσης

               L 332/50

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/2380 ΤΗΣ ΕΠΙΤΡΟΠΉΣ
   της 16ης Δεκεμβρίου 2015
   για την τροποποίηση του κανονισμού (ΕΚ) αριθ. 1484/95 όσον αφορά τον καθορισμό των αντιπροσωπευτικών τιμών στους τομείς του κρέατος πουλερικών και των αυγών, καθώς και της αυγοαλβουμίνης
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 183 στοιχείο β),
   Έχοντας υπόψη τον κανονισμό (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τον καθορισμό του καθεστώτος συναλλαγών που εφαρμόζεται σε ορισμένα εμπορεύματα που προέρχονται από τη μεταποίηση γεωργικών προϊόντων και την κατάργηση των κανονισμών (ΕΚ) αριθ. 1216/2009 και (ΕΚ) αριθ. 614/2009 του Συμβουλίου (2), και ιδίως το άρθρο 5 παράγραφος 6 στοιχείο α),
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1484/95 της Επιτροπής (3) καθόρισε τις λεπτομέρειες εφαρμογής του καθεστώτος συμπληρωματικών εισαγωγικών δασμών και τις αντιπροσωπευτικές τιμές στους τομείς του κρέατος πουλερικών και των αυγών, καθώς και της αυγοαλβουμίνης.

               (2)

               Από τον τακτικό έλεγχο των στοιχείων στα οποία βασίζεται ο καθορισμός των αντιπροσωπευτικών τιμών για τα προϊόντα των τομέων του κρέατος πουλερικών και των αυγών καθώς και της αυγοαλβουμίνης, προκύπτει ότι πρέπει να τροποποιηθούν οι αντιπροσωπευτικές τιμές για τις εισαγωγές ορισμένων προϊόντων, λαμβάνοντας υπόψη τις διακυμάνσεις των τιμών ανάλογα με την καταγωγή.

               (3)

               Ο κανονισμός (ΕΚ) αριθ. 1484/95 θα πρέπει να τροποποιηθεί αναλόγως.

               (4)

               Λόγω της ανάγκης να εξασφαλιστεί η εφαρμογή του εν λόγω μέτρου το ταχύτερο δυνατόν μετά τη διάθεση των επικαιροποιημένων στοιχείων, κρίνεται σκόπιμο ο παρών κανονισμός να αρχίσει να ισχύει την ημέρα της δημοσίευσής του,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΚ) αριθ. 1484/95 αντικαθίσταται από το κείμενο που παρατίθεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Δεκεμβρίου 2015.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 150 της 20.5.2014, σ. 1.

      (3)  Κανονισμός (ΕΚ) αριθ. 1484/95 της Επιτροπής, της 28ης Ιουνίου 1995, σχετικά με τη θέσπιση λεπτομερών κανόνων για την εφαρμογή του συστήματος συμπληρωματικών δασμών κατά την εισαγωγή και με τον καθορισμό αντιπροσωπευτικών τιμών στους τομείς του κρέατος πουλερικών και των αυγών και της αυγοαλβουμίνης καθώς και με την κατάργηση του κανονισμού αριθ. 163/67/ΕΟΚ (ΕΕ L 145 της 29.6.1995, σ. 47).

      ΠΑΡΑΡΤΗΜΑ

            «ΠΑΡΑΡΤΗΜΑ I

                        Κωδικός ΣΟ

                        Περιγραφή των εμπορευμάτων

                        Αντιπροσωπευτική τιμή
                        (σε ευρώ/100 kg)

                        Εγγύηση που αναφέρεται στο άρθρο 3
                        (σε ευρώ/100 kg)

                        Καταγωγή (1)

                        0207 12 10

                        Σφάγια από κοτόπουλα, που ονομάζονται “κοτόπουλα 70 %”, κατεψυγμένα

                        130,1

                        0

                        AR

                        0207 12 90

                        Σφάγια από κοτόπουλα, που ονομάζονται “κοτόπουλα 65 %”, κατεψυγμένα

                        154,5
                        145,7

                        0
                        0

                        AR
                        BR

                        0207 14 10

                        Τεμάχια χωρίς κόκαλα από πετεινούς ή κότες, κατεψυγμένα

                        286,0
                        197,1
                        343,8
                        219,0

                        4
                        32
                        0
                        24

                        AR
                        BR
                        CL
                        TH

                        0207 27 10

                        Τεμάχια χωρίς κόκαλα από γαλοπούλες, κατεψυγμένα

                        329,9
                        244,7

                        0
                        16

                        BR
                        CL

                        0408 91 80

                        Αυγά χωρίς το τσόφλι αποξεραμένα

                        431,0

                        0

                        AR

                        1602 32 11

                        Παρασκευάσματα άψητα από πετεινούς ή κότες

                        225,1

                        19

                        BR

         (1)  Ονοματολογία των χωρών σύμφωνα με τον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός “ZZ” αντιπροσωπεύει “άλλες χώρες καταγωγής”.»


title: Εκτελεστικός κανονισμός (ΕΕ) 2015/1974 της Επιτροπής, της 8ης Ιουλίου 2015, για τον καθορισμό της συχνότητας και του μορφότυπου της έκθεσης παρατυπιών όσον αφορά το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας, δυνάμει του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου

text:
               10.11.2015

               EL

               Επίσημη Εφημερίδα της Ευρωπαϊκής Ένωσης

               L 293/20

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/1974 ΤΗΣ ΕΠΙΤΡΟΠΉΣ
   της 8ης Ιουλίου 2015
   για τον καθορισμό της συχνότητας και του μορφότυπου της έκθεσης παρατυπιών όσον αφορά το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας, δυνάμει του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (1), και ιδίως το άρθρο 122 παράγραφος 2 έκτο εδάφιο,
   Εκτιμώντας τα ακόλουθα:

               (1)

               Τα κράτη μέλη οφείλουν να δηλώνουν τυχόν παρατυπίες δυνάμει του άρθρου 122 παράγραφος 2 του κανονισμού (ΕΕ) αριθ. 1303/2013 και σύμφωνα με τις διατάξεις του κατ' εξουσιοδότηση κανονισμού (ΕΕ) 2015/1970 της Επιτροπής (2),

               (2)

               Τα οικονομικά συμφέροντα της Ένωσης θα πρέπει να προστατεύονται με τον ίδιο τρόπο, ανεξάρτητα από το ταμείο που χρησιμοποιείται για την επίτευξη των στόχων για τους οποίους θεσπίστηκε. Προς τον σκοπό αυτό, ο κανονισμός (ΕΕ) αριθ. 1303/2013, καθώς και οι κανονισμοί του Ευρωπαϊκού Κοινοβουλίου και του Συμβουλίου (ΕΕ) αριθ. 1306/2013 (3), (ΕΕ) αριθ. 223/2014 (4) και (ΕΕ) αριθ. 514/2014 (5), αναθέτουν στην Επιτροπή την εξουσία να θεσπίζει κανόνες για την υποβολή έκθεσης παρατυπιών. Για να διασφαλιστεί ότι εφαρμόζονται ίδιοι ακριβώς κανόνες για όλα τα ταμεία που διέπονται από τους εν λόγω κανονισμούς, είναι αναγκαίο ο παρών κανονισμός να περιέχει τις ίδιες ακριβώς διατάξεις με τους εκτελεστικούς κανονισμούς της Επιτροπής (ΕΕ) 2015/1975 (6), (ΕΕ) 2015/1976 (7) και (ΕΕ) 2015/1977 (8).

               (3)

               Για να διασφαλιστούν η αποτελεσματική ανάλυση και η συνολική διαχείριση των περιπτώσεων παρατυπίας, τα κράτη μέλη υποχρεούνται να υποβάλλουν στην Επιτροπή σχετικές πληροφορίες για τις διαπιστωθείσες παρατυπίες σε τακτική και έγκαιρη βάση. Για να προστατεύονται τα οικονομικά συμφέροντα της Ένωσης, είναι απαραίτητο να θεσπιστούν ομοιόμορφοι όροι για την υποβολή των εν λόγω πληροφοριών, ιδίως όσον αφορά τη συχνότητα και τη μορφή τους.

               (4)

               Για να αποφεύγονται παρατυπίες με επιπτώσεις εκτός του εδάφους του κράτους μέλους που υποβάλλει την έκθεση, το εν λόγω κράτος μέλος θα πρέπει να δηλώνει κάθε τέτοια παρατυπία χωρίς καθυστέρηση στην Επιτροπή.

               (5)

               Για την πλήρη αξιοποίηση των πλεονεκτημάτων που απορρέουν από τη χρήση των ηλεκτρονικών μέσων ανταλλαγής πληροφοριών, παράλληλα με τη διαφύλαξη της ασφάλειας των ανταλλαγών, τα κράτη μέλη θα πρέπει να χρησιμοποιούν το ειδικό Σύστημα Διαχείρισης Παρατυπιών («IMS»), το οποίο διατίθεται στο πλαίσιο της πλατφόρμας του συστήματος πληροφοριών κατά της απάτης, που έχει συγκροτηθεί από την Επιτροπή.

               (6)

               Τα κράτη μέλη και η Επιτροπή θα πρέπει να διασφαλίσουν ότι η διαβίβαση δεδομένων μέσω του συστήματος διαχείρισης παρατυπιών διεξάγεται με ασφαλή τρόπο που εγγυάται τη διαθεσιμότητα, την ακεραιότητα, τη γνησιότητα και την εμπιστευτικότητα των πληροφοριών.

               (7)

               Η χρήση του ευρώ ως του μόνου νομίσματος για την υποβολή έκθεσης παρατυπιών είναι αναγκαία για να εξασφαλιστεί η συγκρισιμότητα των πληροφοριών που υποβάλλονται. Για τα κράτη μέλη που δεν έχουν υιοθετήσει το ευρώ ως νόμισμά τους, είναι αναγκαίο να καθοριστεί η συναλλαγματική ισοτιμία που πρέπει να χρησιμοποιείται για τη μετατροπή των σχετικών ποσών σε ευρώ, καθώς και η συναλλαγματική ισοτιμία που πρέπει να χρησιμοποιείται για τη μετατροπή δαπανών που δεν έχουν εγγραφεί στους λογαριασμούς της αρχής πιστοποίησης.

               (8)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής συντονισμού των Ευρωπαϊκών Διαρθρωτικών και Επενδυτικών Ταμείων, που έχει συσταθεί βάσει του άρθρου 150 παράγραφος 1 του κανονισμού (ΕΕ) αριθ. 1303/2013.

               (9)

               Δεδομένου ότι έχουν ήδη πραγματοποιηθεί πληρωμές για τα σχετικά ταμεία και ότι θα ήταν δυνατό να διαπραχθούν παρατυπίες, οι διατάξεις του παρόντος κανονισμού θα πρέπει να εφαρμοστούν αμέσως. Επομένως, ο παρών κανονισμός θα πρέπει να τεθεί σε ισχύ την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός καθορίζει τη συχνότητα και το μορφότυπο της έκθεσης παρατυπιών που αναφέρονται στο άρθρο 122 παράγραφος 2 έκτο εδάφιο του κανονισμού (ΕΕ) αριθ. 1303/2013.
   Άρθρο 2
   Συχνότητα υποβολής εκθέσεων παρατυπιών
   1.   Εντός δύο μηνών από το τέλος κάθε τριμήνου, τα κράτη μέλη διαβιβάζουν στην Επιτροπή αρχική έκθεση σχετικά με τις παρατυπίες που αναφέρονται στο άρθρο 3 του κατ' εξουσιοδότηση κανονισμού (ΕΕ) 2015/1970.
   2.   Μόλις λάβουν τις σχετικές πληροφορίες, τα κράτη μέλη διαβιβάζουν, το συντομότερο δυνατό, στην Επιτροπή την έκθεση παρακολούθησης που αναφέρεται στο άρθρο 4 του κατ' εξουσιοδότηση κανονισμού (ΕΕ) 2015/1970.
   3.   Τα κράτη μέλη δηλώνουν αμέσως στην Επιτροπή διαπιστωθείσες ή εικαζόμενες παρατυπίες, αναφέροντας τα τυχόν άλλα ενδιαφερόμενα κράτη μέλη εάν οι εν λόγω παρατυπίες ενδέχεται να έχουν επιπτώσεις εκτός του εδάφους τους.
   Άρθρο 3
   Μορφότυπο έκθεσης
   Οι πληροφορίες που αναφέρονται στα άρθρα 3 και 4 του κατ' εξουσιοδότηση κανονισμού (ΕΕ) 2015/1970 διαβιβάζονται ηλεκτρονικά μέσω του Συστήματος Διαχείρισης Παρατυπιών, το οποίο έχει συγκροτηθεί από την Επιτροπή.
   Άρθρο 4
   Χρήση του ευρώ
   1.   Τα ποσά που κοινοποιούνται από τα κράτη μέλη εκφράζονται σε ευρώ.
   2.   Τα κράτη μέλη που δεν έχουν υιοθετήσει το ευρώ ως νόμισμά τους κατά την ημερομηνία υποβολής της έκθεσης που προβλέπεται στο άρθρο 3 παράγραφος 2 του κατ' εξουσιοδότηση κανονισμού (ΕΕ) 2015/1970 μετατρέπουν σε ευρώ τα ποσά σε εθνικό νόμισμα, σύμφωνα με το άρθρο 133 του κανονισμού (ΕΕ) αριθ. 1303/2013 ή, κατά περίπτωση, σύμφωνα με το άρθρο 28 του κανονισμού (ΕΕ) αριθ. 1299/2013 του Ευρωπαϊκού Κοινοβουλίου και του Συμβουλίου (9). Εάν οι δαπάνες δεν έχουν εγγραφεί στους λογαριασμούς της αρχής πιστοποίησης, χρησιμοποιείται η πλέον πρόσφατη μηνιαία λογιστική ισοτιμία, που δημοσιεύεται ηλεκτρονικά από την Επιτροπή κατά τον χρόνο υποβολής της αρχικής έκθεσης.
   Άρθρο 5
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Ιουλίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 320.

      (2)  Κατ' εξουσιοδότηση κανονισμός (ΕΕ) 2015/1970 της Επιτροπής, της 8ης Ιουλίου 2015, για τη συμπλήρωση του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου με ειδικές διατάξεις για την υποβολή έκθεσης παρατυπιών όσον αφορά το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας (βλ. σελίδα 1 της παρούσας Επίσημης Εφημερίδας).

      (3)  Κανονισμός (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).

      (4)  Κανονισμός (ΕΕ) αριθ. 223/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για το Ταμείο Ευρωπαϊκής Βοήθειας προς τους Απόρους (ΕΕ L 72 της 12.3.2014, σ. 1).

      (5)  Κανονισμός (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με τον καθορισμό γενικών διατάξεων όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων (ΕΕ L 150 της 20.5.2014, σ. 112).

      (6)  Εκτελεστικός κανονισμός (ΕΕ) 2015/1975 της Επιτροπής, της 8ης Ιουλίου 2015, για τον καθορισμό της συχνότητας και του μορφότυπου της έκθεσης παρατυπιών όσον αφορά το Ευρωπαϊκό Γεωργικό Ταμείο Εγγυήσεων και το Ευρωπαϊκό Γεωργικό Ταμείο Αγροτικής Ανάπτυξης, δυνάμει του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (βλ. σελίδα 23 της παρούσας Επίσημης Εφημερίδας).

      (7)  Εκτελεστικός κανονισμός (ΕΕ) 2015/1976 της Επιτροπής, της 8ης Ιουλίου 2015, για τον καθορισμό της συχνότητας και του μορφότυπου της έκθεσης παρατυπιών όσον αφορά το Ταμείο Ευρωπαϊκής Βοήθειας προς τους Απόρους, δυνάμει του κανονισμού (ΕΕ) αριθ. 223/2014 του Ευρωπαϊκού Κοινοβουλίου και του Συμβουλίου (βλ. σελίδα 26 της παρούσας Επίσημης Εφημερίδας).

      (8)  Εκτελεστικός κανονισμός (ΕΕ) 2015/1977 της Επιτροπής, της 8ης Ιουλίου 2015, για τον καθορισμό της συχνότητας και του μορφότυπου της έκθεσης παρατυπιών όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων, δυνάμει του κανονισμού (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου (βλ. σελίδα 29 της παρούσας Επίσημης Εφημερίδας).

      (9)  Κανονισμός (ΕΕ) αριθ. 1299/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού ειδικών διατάξεων για την υποστήριξη του στόχου της Ευρωπαϊκής εδαφικής συνεργασίας από το Ευρωπαϊκό Ταμείο Περιφερειακής Ανάπτυξης (ΕΕ L 347 της 20.12.2013, σ. 259).


title: Εκτελεστικός κανονισμός (ΕΕ) 2016/569 της Επιτροπής, της 12ης Απριλίου 2016, σχετικά με την τροποποίηση του κανονισμού (ΕΚ) αριθ. 329/2007 του Συμβουλίου για την επιβολή περιοριστικών μέτρων κατά της Λαϊκής Δημοκρατίας της Κορέας

text:
               13.4.2016

               EL

               Επίσημη Εφημερίδα της Ευρωπαϊκής Ένωσης

               L 97/6

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/569 ΤΗΣ ΕΠΙΤΡΟΠΉΣ
   της 12ης Απριλίου 2016
   σχετικά με την τροποποίηση του κανονισμού (ΕΚ) αριθ. 329/2007 του Συμβουλίου για την επιβολή περιοριστικών μέτρων κατά της Λαϊκής Δημοκρατίας της Κορέας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 329/2007 του Συμβουλίου, της 27ης Μαρτίου 2007, για την επιβολή περιοριστικών μέτρων κατά της Λαϊκής Δημοκρατίας της Κορέας (1), και ιδίως το άρθρο 13 παράγραφος 1 στοιχείο δ),
   Εκτιμώντας τα ακόλουθα:

               (1)

               Το παράρτημα IV του κανονισμού (ΕΚ) αριθ. 329/2007 περιλαμβάνει κατάλογο προσώπων, οντοτήτων και φορέων που έχουν κατονομαστεί από την Επιτροπή Κυρώσεων ή το Συμβούλιο Ασφαλείας των Ηνωμένων Εθνών (ΣΑΗΕ) και καλύπτονται από τη δέσμευση κεφαλαίων και οικονομικών πόρων δυνάμει του εν λόγω κανονισμού.

               (2)

               Στις 21 Μαρτίου 2016 η Επιτροπή του Συμβουλίου Ασφαλείας αποφάσισε δυνάμει της απόφασης 1718 (2006) ότι τέσσερα πλοία, που προσδιορίζονται στην απόφαση 2270 (2016) του Συμβουλίου Ασφαλείας των Ηνωμένων Εθνών (ΑΣΑΗΕ), δεν αποτελούν οικονομικούς πόρους των οποίων ο έλεγχος ή ο χειρισμός γίνεται από την εταιρεία Ocean Maritime Management και, επομένως, δεν υπόκεινται στη δέσμευση περιουσιακών στοιχείων που αναφέρεται στην απόφαση 1718 (2006).

               (3)

               Κατά συνέπεια, το παράρτημα IV του κανονισμού (ΕΚ) αριθ. 329/2007 θα πρέπει να επικαιροποιηθεί ανάλογα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα IV του κανονισμού (ΕΚ) αριθ. 329/2007 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Απριλίου 2016.

            Για την Επιτροπή,

            εξ ονόματος του Προέδρου,

            Προϊστάμενος της Υπηρεσίας Μέσων Εξωτερικής Πολιτικής

      (1)  ΕΕ L 88 της 29.3.2007, σ. 1.

      ΠΑΡΑΡΤΗΜΑ
      Στο παράρτημα IV του κανονισμού (ΕΚ) αριθ. 329/2007 η εγγραφή«Ocean Maritime Management Company, Limited (OMM) (γνωστή και ως OMM). Διεύθυνση: α) Donghung Dong, Central District, PO Box 120, Pyongyang, ΛΔΚ· β) Dongheung-dong Changgwang Street, Chung-Ku, PO Box 125, Pyongyang, ΛΔΚ. Άλλες πληροφορίες: α) Αριθμός Διεθνούς Ναυτιλιακού Οργανισμού (ΔΝΟ ): 1790183· β) η Ocean Maritime Management Company, Limited έπαιξε βασικό ρόλο στη μεταφορά κρυμμένου φορτίου όπλων και σχετικού εξοπλισμού από την Κούβα στη ΛΔΚ τον Ιούλιο του 2013. Με την ιδιότητά της αυτή, η εταιρεία Ocean Maritime Management Company, Limited συνέβαλε σε δραστηριότητες που απαγορεύονται δυνάμει των αποφάσεων, συγκεκριμένα του εμπάργκο όπλων που έχει επιβληθεί με την απόφαση 1718 (2006), όπως τροποποιήθηκε από την απόφαση 1874 (2009) και στην καταστρατήγηση των μέτρων που επιβάλλονται από τις ως άνω αποφάσεις, γ) η Ocean Maritime Management Company, Limited είναι ο φορέας εκμετάλλευσης/διαχείρισης των ακόλουθων πλοίων με αριθμό IMO: α) Chol Ryong (Ryong Gun Bong) 8606173, β) Chong Bong (Greenlight) (Blue Nouvelle) 8909575, γ) Chong Rim 2 8916293, δ) Dawnlight 9110236, ε) Ever Bright 88 (J Star) 8914934, στ) Gold Star 3 (benevolence 2) 8405402, ζ) Hoe Ryong 9041552, η) Hu Chang (O Un Chong Nyon) 8330815, θ) Hui Chon (Hwang Gum San 2) 8405270, ι) JH 86 8602531, ια) Ji Hye San (Hyok Sin 2) 8018900, ιβ) Jin Tai 9163154, ιγ) Jin Teng 9163166, ιδ) Kang Gye (Pi Ryu Gang) 8829593, ιε) Mi Rim 8713471, ιστ) Mi Rim 2 9361407, ιζ) Rang (Po Thong Gang) 8829555, ιη) Orion Star (Richocean) 9333589, ιθ) Ra Nam 2 8625545, κ) Ra Nam 3 9314650, κα) Ryo Myong 8987333, κβ) Ryong Rim (Jon Jin 2) 8018912, κγ) Se Pho (Rak Won 2) 8819017, κδ) Songjin (Jang Ja San Chong Nyon Ho) 8133530, κε) South Hill 2 8412467, κστ) South Hill 5 9138680, κζ) Tan Chon (Ryon Gang 2) 7640378, κη) Thae Pyong San (Petrel 1) 9009085, κθ) Tong Hung San (Chong Chon Gang) 7937317, λ) Grand Karo 8511823, λα) Tong Hung 8661575. Ημερομηνία κατονομασίας: 28.7.2014.» υπό τον τίτλο «Νομικά πρόσωπα, οντότητες και φορείς» αντικαθίσταται από το ακόλουθο κείμενο:

         «Ocean Maritime Management Company, Limited (OMM) (γνωστή και ως OMM). Διεύθυνση: α) Donghung Dong, Central District, PO Box 120, Pyongyang, ΛΔΚ· β) Dongheung-dong Changgwang Street, Chung-Ku, PO Box 125, Pyongyang, ΛΔΚ. Άλλες πληροφορίες: α) Αριθμός Διεθνούς Ναυτιλιακού Οργανισμού(ΔΝΟ ): 1790183· β) η Ocean Maritime Management Company, Limited έπαιξε βασικό ρόλο στη μεταφορά κρυμμένου φορτίου όπλων και σχετικού εξοπλισμού από την Κούβα στη ΛΔΚ τον Ιούλιο του 2013. Με την ιδιότητά της αυτή, η εταιρεία Ocean Maritime Management Company, Limited συνέβαλε σε δραστηριότητες που απαγορεύονται δυνάμει των αποφάσεων, συγκεκριμένα του εμπάργκο όπλων που έχει επιβληθεί με την απόφαση 1718 (2006), όπως τροποποιήθηκε από την απόφαση 1874 (2009) και στην καταστρατήγηση των μέτρων που επιβάλλονται από τις ως άνω αποφάσεις, γ) η Ocean Maritime Management Company, Limited είναι ο φορέας εκμετάλλευσης/διαχείρισης των ακόλουθων πλοίων με αριθμό IMO: α) Chol Ryong (Ryong Gun Bong) 8606173, β) Chong Bong (Greenlight) (Blue Nouvelle) 8909575, γ) Chong Rim 2 8916293, δ) Dawnlight 9110236, ε) Ever Bright 88 (J Star) 8914934, (f) Gold Star 3 (benevolence 2) 8405402, στ) Hoe Ryong 9041552, ζ) Hu Chang (O Un Chong Nyon) 8330815, η) Hui Chon (Hwang Gum San 2) 8405270, θ) Ji Hye San (Hyok Sin 2) 8018900, ι) Kang Gye (Pi Ryu Gang) 8829593,ια) Mi Rim 8713471, ιβ) Mi Rim 2 9361407, ιγ) Rang (Po Thong Gang) 8829555, ιδ) Orion Star (Richocean) 9333589, ιε) Ra Nam 2 8625545, ιστ) Ra Nam 3 9314650, ιζ) Ryo Myong 8987333, ιθ) Ryong Rim (Jon Jin 2) 8018912, κ) Se Pho (Rak Won 2) 8819017, κα) Songjin (Jang Ja San Chong Nyon Ho) 8133530, κβ) South Hill 2 8412467, (w) South Hill 5 9138680, κγ) Tan Chon (Ryon Gang 2) 7640378, κδ) Thae Pyong San (Petrel 1) 9009085, κε) Tong Hung San (Chong Chon Gang) 7937317, κστ) Tong Hung 8661575. Ημερομηνία κατονομασίας: 28.7.2014.».


title: Εκτελεστικός κανονισμός (ΕΕ) 2015/1976 της Επιτροπής, της 8ης Ιουλίου 2015, για τον καθορισμό της συχνότητας και του μορφότυπου της έκθεσης παρατυπιών όσον αφορά το Ταμείο Ευρωπαϊκής Βοήθειας προς τους Απόρους, δυνάμει του κανονισμού (ΕΕ) αριθ. 223/2014 του Ευρωπαϊκού Κοινοβουλίου και του Συμβουλίου

text:
               10.11.2015

               EL

               Επίσημη Εφημερίδα της Ευρωπαϊκής Ένωσης

               L 293/26

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/1976 ΤΗΣ ΕΠΙΤΡΟΠΉΣ
   της 8ης Ιουλίου 2015
   για τον καθορισμό της συχνότητας και του μορφότυπου της έκθεσης παρατυπιών όσον αφορά το Ταμείο Ευρωπαϊκής Βοήθειας προς τους Απόρους, δυνάμει του κανονισμού (ΕΕ) αριθ. 223/2014 του Ευρωπαϊκού Κοινοβουλίου και του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 223/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για το Ταμείο Ευρωπαϊκής Βοήθειας προς τους Απόρους (1), και ιδίως το άρθρο 30 παράγραφος 2 έκτο εδάφιο,
   Εκτιμώντας τα ακόλουθα:

               (1)

               Τα κράτη μέλη οφείλουν να δηλώνουν τυχόν παρατυπίες δυνάμει του άρθρου 30 παράγραφος 2 του κανονισμού (ΕΕ) αριθ. 223/2014 και σύμφωνα με τις διατάξεις του κατ' εξουσιοδότηση κανονισμού (ΕΕ) 2015/1972 της Επιτροπής (2).

               (2)

               Τα οικονομικά συμφέροντα της Ένωσης θα πρέπει να προστατεύονται με τον ίδιο τρόπο, ανεξάρτητα από το ταμείο που χρησιμοποιείται για την επίτευξη των στόχων για τους οποίους θεσπίστηκε. Προς τον σκοπό αυτό, ο κανονισμός (ΕΕ) αριθ. 223/2014, καθώς και οι κανονισμοί (ΕΕ) αριθ. 1303/2013 (3), (ΕΕ) αριθ. 1306/2013 (4) και (ΕΕ) αριθ. 514/2014 (5) του Ευρωπαϊκού Κοινοβουλίου και του Συμβουλίου, αναθέτουν στην Επιτροπή την εξουσία να θεσπίζει κανόνες για την υποβολή έκθεσης παρατυπιών. Για να διασφαλιστεί ότι εφαρμόζονται ίδιοι ακριβώς κανόνες για όλα τα ταμεία που διέπονται από τους εν λόγω κανονισμούς, είναι αναγκαίο ο παρών κανονισμός να περιέχει τις ίδιες ακριβώς διατάξεις με τους εκτελεστικούς κανονισμούς (ΕΕ) 2015/1974 (6), (ΕΕ) 2015/1975 (7) και (ΕΕ) 2015/1977 (8) της Επιτροπής.

               (3)

               Για να διασφαλιστεί η αποτελεσματική ανάλυση και η συνολική διαχείριση των περιπτώσεων παρατυπίας, τα κράτη μέλη υποχρεούνται να υποβάλλουν στην Επιτροπή σχετικές πληροφορίες για τις διαπιστωθείσες παρατυπίες σε τακτική και έγκαιρη βάση. Για να προστατεύονται τα οικονομικά συμφέροντα της Ένωσης, είναι απαραίτητο να θεσπισθούν ομοιόμορφοι όροι για την υποβολή των εν λόγω πληροφοριών, ιδίως όσον αφορά τη συχνότητα και τη μορφή τους.

               (4)

               Για να αποφεύγονται παρατυπίες με επιπτώσεις εκτός του εδάφους του κράτους μέλους που υποβάλλει την έκθεση, το εν λόγω κράτος μέλος θα πρέπει να δηλώνει κάθε τέτοια παρατυπία χωρίς καθυστέρηση στην Επιτροπή.

               (5)

               Για την πλήρη αξιοποίηση των πλεονεκτημάτων που απορρέουν από τη χρήση ηλεκτρονικών μέσων για την ανταλλαγή πληροφοριών, παράλληλα με τη διαφύλαξη της ασφάλειας των ανταλλαγών, τα κράτη μέλη θα πρέπει να χρησιμοποιούν το ειδικό Σύστημα Διαχείρισης Παρατυπιών («IMS»), το οποίο διατίθεται στο πλαίσιο της πλατφόρμας του συστήματος πληροφοριών κατά της απάτης, που έχει συγκροτηθεί από την Επιτροπή.

               (6)

               Τα κράτη μέλη και η Επιτροπή θα πρέπει να διασφαλίσουν ότι η διαβίβαση δεδομένων μέσω του συστήματος διαχείρισης παρατυπιών διεξάγεται με ασφαλή τρόπο που εγγυάται τη διαθεσιμότητα, την ακεραιότητα, τη γνησιότητα και την εμπιστευτικότητα των πληροφοριών.

               (7)

               Η χρήση του ευρώ ως του μόνου νομίσματος για την υποβολή έκθεσης παρατυπιών είναι αναγκαία για να διασφαλιστεί η συγκρισιμότητα των πληροφοριών που υποβάλλονται. Για τα κράτη μέλη που δεν έχουν υιοθετήσει το ευρώ ως νόμισμά τους, είναι αναγκαίο να καθοριστεί η συναλλαγματική ισοτιμία που πρέπει να χρησιμοποιείται για τη μετατροπή των σχετικών ποσών σε ευρώ, καθώς και η συναλλαγματική ισοτιμία που πρέπει να χρησιμοποιείται για τη μετατροπή δαπανών που δεν έχουν εγγραφεί στους λογαριασμούς της αρχής πιστοποίησης.

               (8)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής, που έχει συσταθεί βάσει του άρθρου 63 του κανονισμού (ΕΕ) αριθ. 223/2014.

               (9)

               Δεδομένου ότι έχουν ήδη πραγματοποιηθεί πληρωμές για το σχετικό ταμείο και ότι θα ήταν δυνατό να διαπραχθούν παρατυπίες, οι διατάξεις του παρόντος κανονισμού θα πρέπει να εφαρμοστούν αμέσως. Επομένως, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός καθορίζει τη συχνότητα και το μορφότυπο της έκθεσης παρατυπιών που αναφέρονται στο άρθρο 30 παράγραφος 2 έκτο εδάφιο του κανονισμού (ΕΕ) αριθ. 223/2014.
   Άρθρο 2
   Συχνότητα υποβολής εκθέσεων παρατυπιών
   1.   Εντός δύο μηνών από το τέλος κάθε τριμήνου, τα κράτη μέλη διαβιβάζουν στην Επιτροπή αρχική έκθεση σχετικά με τις παρατυπίες που αναφέρονται στο άρθρο 3 του κατ' εξουσιοδότηση κανονισμού (ΕΕ) 2015/1972.
   2.   Τα κράτη μέλη διαβιβάζουν στην Επιτροπή την έκθεση παρακολούθησης που αναφέρεται στο άρθρο 4 του κατ' εξουσιοδότηση κανονισμού (ΕΕ) 2015/1972.
   3.   Τα κράτη μέλη δηλώνουν αμέσως στην Επιτροπή διαπιστωθείσες ή εικαζόμενες παρατυπίες, αναφέροντας τα τυχόν άλλα ενδιαφερόμενα κράτη μέλη, εάν οι εν λόγω παρατυπίες ενδέχεται να έχουν επιπτώσεις εκτός του εδάφους τους.
   Άρθρο 3
   Μορφότυπο έκθεσης
   Οι πληροφορίες που αναφέρονται στα άρθρα 3 και 4 του κατ' εξουσιοδότηση κανονισμού (ΕΕ) 2015/1972.
   Άρθρο 4
   Χρήση του ευρώ
   1.   Τα ποσά που κοινοποιούνται από τα κράτη μέλη εκφράζονται σε ευρώ.
   2.   Τα κράτη μέλη που δεν έχουν υιοθετήσει το ευρώ κατά την ημερομηνία υποβολής της έκθεσης που προβλέπεται στο άρθρο 3 παράγραφος 2 του κατ' εξουσιοδότηση κανονισμού (ΕΕ) 2015/1972 μετατρέπουν σε ευρώ τα ποσά σε εθνικό νόμισμα, σύμφωνα με το άρθρο 43 του κανονισμού (ΕΕ) αριθ. 223/2014. Εάν οι δαπάνες δεν έχουν εγγραφεί στους λογαριασμούς της αρχής πιστοποίησης, χρησιμοποιείται η πλέον πρόσφατη μηνιαία λογιστική ισοτιμία, που δημοσιεύεται ηλεκτρονικά από την Επιτροπή κατά τον χρόνο υποβολής της αρχικής έκθεσης.
   Άρθρο 5
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Ιουλίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 72 της 12.3.2014, σ. 1.

      (2)  Κατ' εξουσιοδότηση κανονισμός (ΕΕ) 2015/1972 της Επιτροπής, της 8ης Ιουλίου 2015, για τη συμπλήρωση του κανονισμού (ΕΕ) αριθ. 223/2014 του Ευρωπαϊκού Κοινοβουλίου και του Συμβουλίου με ειδικές διατάξεις για την υποβολή έκθεσης παρατυπιών όσον αφορά το Ταμείο Ευρωπαϊκής Βοήθειας προς τους Απόρους (βλ. σελίδα 11 της παρούσας Επίσημης Εφημερίδας).

      (3)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (ΕΕ L 347 της 20.12.2013, σ. 320).

      (4)  Κανονισμός (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).

      (5)  Κανονισμός (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με τον καθορισμό γενικών διατάξεων όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων (ΕΕ L 150 της 20.5.2014, σ. 112).

      (6)  Εκτελεστικός κανονισμός (ΕΕ) 2015/1974, της Επιτροπής, της 8ης Ιουλίου 2015, για τον καθορισμό της συχνότητας και του μορφότυπου της έκθεσης παρατυπιών όσον αφορά το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας, δυνάμει του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (βλ. σελίδα 20 της παρούσας Επίσημης Εφημερίδας).

      (7)  Εκτελεστικός κανονισμός (ΕΕ) 2015/1975 της Επιτροπής, της 8ης Ιουλίου 2015, για τον καθορισμό της συχνότητας και του μορφότυπου της έκθεσης παρατυπιών όσον αφορά το Ευρωπαϊκό Γεωργικό Ταμείο Εγγυήσεων και το Ευρωπαϊκό Γεωργικό Ταμείο Αγροτικής Ανάπτυξης, δυνάμει του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (βλ. σελίδα 23 της παρούσας Επίσημης Εφημερίδας).

      (8)  Εκτελεστικός κανονισμός (ΕΕ) 2015/1977 της Επιτροπής, της 8ης Ιουλίου 2015, για τον καθορισμό της συχνότητας και του μορφότυπου της έκθεσης παρατυπιών όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων, δυνάμει του κανονισμού (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου (βλ. σελίδα 29 της παρούσας Επίσημης Εφημερίδας).